qundao/data-zh-poetry huggingface dataset:
即事二首·其二
作者：陳造
朝代：宋

形容骯髒水雲宜，心意闌殘欲語誰。
不作貴人炎冷面，北山逋客最相知。
又對廳
作者：陳造
朝代：宋

綠輿初下玉龜山，小駐黄堂相府蓮。
上客居多天下士，主人况自地行仙。
九光霞裏聞譚笑，三素雲中度管絃。
來歲日邊桃薦碧，帝觴應共醉鈞天。
又對廳
作者：陳造
朝代：宋

黄堂綠影轉槐龍，錦繡圍中度好風。
珠履相輝人峙玉，金罍更勸酒如空。
逢辰正自千齡會，勝日何妨一醉同。
來歲從公話今日，鈞天應簉未央宮。
又悼石湖老人
作者：陳造
朝代：宋

老商笑不待三年，枵腹人人得果然。
商俗均霑傅巖雨，中行羞死繞朝鞭。
探原已茹丘軻胾，落筆聊差屈宋肩。
緬想神遊知有處，定驂鸞鶴戲芝田。
又次看字韻二首·其一
作者：陳造
朝代：宋

誰扶璧月上天端，雪魄揚輝桂影寒。
照見羣仙擁仙伯，嫦娥定復轉頭看。
又次看字韻二首·其二
作者：陳造
朝代：宋

明年屈指春來早，定是元宵不苦寒。
十里珠簾火城夜，客來應許醉中看。
又次銛朴翁韻四首·其一
作者：陳造
朝代：宋

僧床正聽曉樓鐘，客棹方占上水風。
喧靜未須岐出處，與渠心事各冥鴻。
又次銛朴翁韻四首·其三
作者：陳造
朝代：宋

婪酣貴宦鮫綃帳，贔屭功名泊浪沙。
誰似朴翁隨分過，曹溪水煮趙州茶。
又次銛朴翁韻四首·其二
作者：陳造
朝代：宋

聞爲詩魔掩貝多，辭源衮衮倒洪河。
遥知傳誦日千紙，淇上高唐無善歌。
又次銛朴翁韻四首·其四
作者：陳造
朝代：宋

幾向西湖艤畫橈，冰奩儼受衆峰朝。
即今去鴈將清夢，飛下長橋更短橋。
又次韻二首·其一
作者：陳造
朝代：宋

愁爲離群老不禁，詩來深得故人心。
自摩病眼添沈炷，滿紙晶熒翫碎金。
又次韻二首·其二
作者：陳造
朝代：宋

向來湖上扶携醉，醉裏清吟雜雨聲。
此去淮西望京國，詩邊酒處若爲情。
又通衢
作者：陳造
朝代：宋

清微風動萬年枝，瑞紀流虹誕聖時。
天上玉巵山比壽，侯邦錦席酒如池。
滿城淑氣生英簜，夾道歡聲度綵旗。
來歲望公天仗側，尚應回首記吳兒。
口號十首呈程殿撰·其一
作者：陳造
朝代：宋

白璧明璣每墮前，續貂輒復聳雙肩。
一從歸作漳濱卧，不寄詩筒恰五年。
口號十首呈程殿撰·其一〇
作者：陳造
朝代：宋

帝所鄉關等是家，奚囊納納盡天葩。
西湖久待公題品，莫遣波神妬九華。
口號十首呈程殿撰·其七
作者：陳造
朝代：宋

公家昆季盡時賢，叔也驊騮擬度前。
書諗親庭先靜退，至今文采照林泉。
口號十首呈程殿撰·其三
作者：陳造
朝代：宋

八月襄城暑始回，水仙爭趁玉梅開。
當時二物知天意，共報公家福鼎來。
口號十首呈程殿撰·其九
作者：陳造
朝代：宋

故人折柳送東轅，不羨當年李郭船。
囊錦鴟夷有供給，自疑身是御風仙。
口號十首呈程殿撰·其二
作者：陳造
朝代：宋

歡意長隨夜漏長，隆寬盡貸酒邊狂。
東歸祇有南窗夢，夜夜掀髯錦瑟傍。
口號十首呈程殿撰·其五
作者：陳造
朝代：宋

福地常披十幅圖，仙翁隠處玉爲壺。
九華山側雙峰下，還許儂分半席無。
口號十首呈程殿撰·其八
作者：陳造
朝代：宋

童顔緩緩閲莊靈，鬢影青青表帝庭。
後四六年同此夜，台星光映老人星。
口號十首呈程殿撰·其六
作者：陳造
朝代：宋

郎君衮繡照鴛行，詩老時須住帝鄉。
即見翹材闢新館，預應綠野敞深堂。
口號十首呈程殿撰·其四
作者：陳造
朝代：宋

芳信飛來自月宮，月中桂茂劣能容。
素娥封殖非無意，準擬公家不盡供。
召伯停舟辟雨
作者：陳造
朝代：宋

窗度荷芰風，舟艤鴛鴦浦。
落帆憩篙師，辟此白淙雨。
長征取愜快，留滯不云苦。
適喜縣麻勢，爲盪鑠石暑。
去年舟繫柳，卧看虹飲渚。
龍公會事發，尚記跳珠語。
崎嶇不諧俗，似爲龍所予。
一盃酬新凉，開瓶先酹汝。
同徐呂二子遊西湖復次前韻五首·其一
作者：陳造
朝代：宋

老去胡宜誓酒巵，興來破戒爲君持。
自今排日花間醉，報答春光已後時。
同徐呂二子遊西湖復次前韻五首·其三
作者：陳造
朝代：宋

僊祠佛舍碧山邊，扶路逢人有醉顛。
火急向渠分此樂，徐郎多病我衰年。
同徐呂二子遊西湖復次前韻五首·其二
作者：陳造
朝代：宋

林僊金骨閟丘墟，松自蕭森鶴自孤。
靈魄在天聯傅說，遺書落世仰潜夫。
同徐呂二子遊西湖復次前韻五首·其五
作者：陳造
朝代：宋

天分天上靈河水，圍作錢塘千頃湖。
未有風亭花月觀，已誇勝境世間無。
同徐呂二子遊西湖復次前韻五首·其四
作者：陳造
朝代：宋

酴醾芍藥借春回，似解商量陸續開。
安得玄霜著花骨，不教容易染蒼苔。
同沈守勸農十首·其一
作者：陳造
朝代：宋

誰似青君用歲華，遍分春色到幽遐。
房陵遠近山千疊，到處東風到處花。
同沈守勸農十首·其一〇
作者：陳造
朝代：宋

露粉煙香細孰何，荆扉竹徑喜經過。
陽和若作留連計，誰遣飛紅掃更多。
同沈守勸農十首·其七
作者：陳造
朝代：宋

林花斷續碧溪長，好在冰奩照靚粧。
泛膩流膏知遠近，未妨粉水更添香。
同沈守勸農十首·其三
作者：陳造
朝代：宋

行遍西阡更北村，檀欒處處綠梢雲。
官身未敢山間宿，可得排門謁此君。
同沈守勸農十首·其九
作者：陳造
朝代：宋

抖擻平時簿領塵，偷閑來作看花人。
從今日作花間去，已費今年一半春。
同沈守勸農十首·其二
作者：陳造
朝代：宋

門橫石瀨漱潺湲，兩兩人家柳映門。
花影灩紅山影碧，客行疑到武陵原。
同沈守勸農十首·其五
作者：陳造
朝代：宋

沉炷茶鐺且翠微，歸軒何惜小逶迤。
晴天璧月今宵好，待得金波泛夜時。
同沈守勸農十首·其八
作者：陳造
朝代：宋

病來止酒似淵明，潘岳歸田賦已成。
布穀催耕如見諗，提壺勸醉更多情。
同沈守勸農十首·其六
作者：陳造
朝代：宋

紅旆朱轓得暫陪，端知非爲踏春來。
即今歸馬班如意，定被山花野鳥猜。
同沈守勸農十首·其四
作者：陳造
朝代：宋

共扶翁媼看行軒，亦有娉婷立道邊。
侵鬢黛眉唇淺注，鉛璫勻瑩茜裙鮮。
同陳宰黄簿游靈山八首宰云吾輩可謂忙裏偷閑苦中作樂以八字爲韻·其一
作者：陳造
朝代：宋

浮天大江白，發地羣山蒼。
江山環挹處，一鷲棲寶坊。
偶從紅塵中，與客分僧床。
却窺紅塵底，紛作磨蟻忙。
同陳宰黄簿游靈山八首宰云吾輩可謂忙裏偷閑苦中作樂以八字爲韻·其七
作者：陳造
朝代：宋

一代無爲翁，雅志屬丘壑。
至今玉雪句，爲山鎮不若。
生平嵇生龍，何時令威鶴。
弔古但三嘆，九原如可作。
同陳宰黄簿游靈山八首宰云吾輩可謂忙裏偷閑苦中作樂以八字爲韻·其三
作者：陳造
朝代：宋

令尹拯濟功，在處騰歌謳。
翛然伊洛意，副此招提游。
一笑倥傯餘，政以先民憂。
雖懷蔡侯靜，不作趙孟偷。
同陳宰黄簿游靈山八首宰云吾輩可謂忙裏偷閑苦中作樂以八字爲韻·其二
作者：陳造
朝代：宋

精廬兩牛鳴，欲往輒復止。
山靈應笑人，矻矻簿書裏。
清辰陪詩翁，俗態方一洗。
但恐煩移文，松檜負餘耻。
同陳宰黄簿游靈山八首宰云吾輩可謂忙裏偷閑苦中作樂以八字爲韻·其五
作者：陳造
朝代：宋

枕流未云清，食蘗不言苦。
老禪家翠微，風壑嘯一虎。
碧眼照人天，金地漂花雨。
千偈彈指頃，竟亦無剩語。
同陳宰黄簿游靈山八首宰云吾輩可謂忙裏偷閑苦中作樂以八字爲韻·其八
作者：陳造
朝代：宋

吾儕自由身，聲利爲纏索。
不有山林幽，何以寬此縛。
熏爐仍茗椀，鉤窗共盤礴。
何必覩史天，是中差可樂。
同陳宰黄簿游靈山八首宰云吾輩可謂忙裏偷閑苦中作樂以八字爲韻·其六
作者：陳造
朝代：宋

名山吾敢忘，獨往興易窮。
勝游得勝士，杖屨凜生風。
表表益者友，當求古人中。
今世習鑿齒，前身黄石公。
同陳宰黄簿游靈山八首宰云吾輩可謂忙裏偷閑苦中作樂以八字爲韻·其四
作者：陳造
朝代：宋

我雖裹章服，雅意耕寬閑。
著貂可採藥，拄笏或看山。
白頭敲榜地，茲游破天慳。
有興聊可歌，睡語不受刪。
同高叔不愚如晦飲再次韻二首·其一
作者：陳造
朝代：宋

詩老掀髯吟掉頭，紅粧間坐眼波秋。
快傾良夕如澠酒，宛是當時鎖燕樓。
想有疎簾窺白下，可無急鼓衮伊州。
憑君更挽劉師命，寬破三年爛熳游。
同高叔不愚如晦飲再次韻二首·其二
作者：陳造
朝代：宋

珠簾深裏按金絲，幻出揚州杜牧詩。
共引玻璃扶窈窕，更煩側理寫瓌奇。
一歡有約能如願，四者求并每後時。
却念少陵從鄭老，得錢沽酒話襟期。
吟詩自笑用前韻·其一
作者：陳造
朝代：宋

文字光騰萬丈長，錦官老杜豫章黄。
投荒忍死經人鮓，討飯充腸上岳陽。
吟詩自笑用前韻·其二
作者：陳造
朝代：宋

退歸我欲學真長，君定才名江夏黄。
考父舊嘗睎吉甫，陵陽端的嗣黔陽。
吳節推趙楊子曹器遠趙子野携具用韻謝之
作者：陳造
朝代：宋

平日從俊遊，寂寂坐多病。
犯床漫飛埃，瑶笙罷重請。
昔遊喜復到，風物他日盛。
坡恐名燕支，樓亦詫端正。
新交間舊友，氣合宮羽應。
譚麈冰霜厲，筆陣鵝鸛勁。
吏隠分樂地，與世不好徑。
拔貧辦一歡，挾貴輕百乘。
四豪載酒過，講德珠璧映。
歌奏雲近人，舞罷鸞顧鏡。
酬酢忘主賓，笑語似紛競。
朱樓識阿盼，白酒醉師命。
明朝耐殘酲，江聲醒幽聽。
此樂謫仙後，同異君試訂。
四豪成風手，可但隻字警。
我投詩社名，拜手敢貌敬。
呂城堰
作者：陳造
朝代：宋

堰西綠泱泱，堰東已膠盃。
呂城校奔牛，客舟更遲回。
嗟我爲貧仕，此路幾往來。
厲翁市冠師，與我熟追陪。
渠貧安無求，我困坐不才。
三別二十年，鬢髮各摧頹。
擬賡北山杞，倏笑南柯槐。
惟翁未厭客，望影笑口開。
生得數會面，升沈何有哉。
相約飽飯過，世事付飛埃。
呂城待閘得陳魏二生晤語
作者：陳造
朝代：宋

呂城望奔牛，道里不作遠。
徙倚不容前，奈此河流淺。
窘步客懷惡，癡坐僕夫倦。
班荆得兩生，晤語忘旦晚。
文卷得細披，湯餠亦粗辦。
生須朋從樂，時亦慰連蹇。
長吟行路難，回首偶耕願。
卜鄰儻君等，老我幸無怨。
呈交代
作者：陳造
朝代：宋

雨行不轉首，豈即真良圖。
二年望鄉國，得歸不暇徐。
徒隸悉此意，頗作竭蹷趨。
衝泥傍險地，亦復歌載塗。
使君卓旌旆，小燕留僧居。
一盃酹龍公，庶或輔相予。
捧觴未一再，霽色明桑榆。
安寢俟清曉，辦裝無滯濡。
有禱必其應，顯幽無乃拘。
夸詡諱天幸，此理良自誣。
呈程帥五首·其一
作者：陳造
朝代：宋

平𣂏陸海吸潘江，羽扇雍容築受降。
許蔡衡湘全楚地，了知邾鄶不在邦。
呈程帥五首·其三
作者：陳造
朝代：宋

不將杯酒破衰顔，轢月凌風取鬢班。
雋永要同無味味，雕搜聊樂不閑閑。
呈程帥五首·其二
作者：陳造
朝代：宋

景物橫前祇費才，何妨折簡喚鄒枚。
連朝積雨前宵雪，總爲催詩陸續來。
呈程帥五首·其五
作者：陳造
朝代：宋

一樽規度雪寒朝，小輟鳴弓抗射鵰。
未用軍書送巾幗，故人祭竈有佳招。
呈程帥五首·其四
作者：陳造
朝代：宋

客間久欲賦歸歟，歸去何人爲起予。
平日嘔心空子墨，羨公落筆便黄初。
呈趙帥
作者：陳造
朝代：宋

雨行本自貪風便，四十里程真劈箭。
長年攤錢夸半仙，一炊黍頃風頭轉。
生世快意多所辱，葉舟瓠壺浪如屋。
暗樁觸船船版折，船丁籲天船媼哭。
塗窮儻有哀王孫，腰舖人家緊閉門。
丁翁祿𨔤捕魚者，向我顧肯顔色溫。
茅屋新成容寄宿，麻茶初熟仍見分。
解衣滅燭睡欲死，鄉夢醒時鷄喚晨。
平時晨餔下南浦，定向揚州聽更鼓。
飛廉生憂吾敢怨，薄命若爲防市弩。
今朝河面吹細痕，竹樹不聲人駿奔。
掣鈴一笑話疇昔，便有樂事酬佳辰。
鎮淮主人開淥樽，蕙蘭香前簫鼓喧，一盃爲我安驚魂。
勝談亹亹清耳根，向來憂虞無足言。
命書
作者：陳造
朝代：宋

命書唐濫觴，委源傳呂後。
有倡莫爲遏，波蕩今不救。
字育叵數計，八字詎所囿。
甲子動垓億，舉一百萬漏。
荒唐無稽據，誦言指休咎。
柰何聰達人，頗復安此謬。
懷刺曳長裾，偃蹇文士右。
夸詡走干謁，薦墨不待叩。
士有待濡沬，百請不一售。
我昔遊江淮，知識間新舊。
文士不到眼，此輩日交簉。
辭章輕盃水，羨彼行橐富。
鰓鰓問利祿，吾儒所深陋。
自笑與世違，迂論取排詬。
和張秀才
作者：陳造
朝代：宋

山川向晚點塵無，忽訝篩瓊屑玉鋪。
巧與梅花爭便旋，試將姑射比肌膚。
破寒春酒何曾釅，薦筯窮鳩不料臞。
陵藉東君從作意，未妨芽甲暗昭蘇。
和憙
作者：陳造
朝代：宋

仁傑狂甥趁獵人，頗能戴眼笑庭紳。
漢家退堡猶麻沸，正復羞爲女主臣。
和陶淵明二十首·其一
作者：陳造
朝代：宋

作計憂患場，賢聖頗中之。
淮鄉酒價賤，希復獨醒時。
齒髮變今昔，撫己屬負茲。
清坐挹飲客，辭費未免疑。
客歡我怡然，此戒何妨持。
和陶淵明二十首·其一〇
作者：陳造
朝代：宋

自公有至樂，詩卷還坐隅。
得句一吐之，嬉然忘窮塗。
百世一俯仰，萬象付馳驅。
吟情當飲興，其樂皆有餘。
役心聲利場，咄咄彼何居。
和陶淵明二十首·其一一
作者：陳造
朝代：宋

卯金穿窬雄，典午盜有道。
當時附炎人，忍耻稱國老。
延之終代北，范粲車上槁。
矯矯竹林儁，麴糵豈真好。
陶公諸公右，烱若橫道寶。
不就酣湎逝，亦恐自標表。
和陶淵明二十首·其一七
作者：陳造
朝代：宋

達觀無畦畛，自狹叔季風。
典書有佳釀，飲徒常眼中。
彼醉我俱適，未覺介勝通。
剛制免寂寥，政復人得弓。
和陶淵明二十首·其一三
作者：陳造
朝代：宋

人生無賢愚，彼是皆夢境。
矻矻迷所求，冥冥睡未醒。
此心方放紛，息念乃要領。
衝風有驚波，揠苗無佳穎。
夢覺悵今昔，吾其默自炳。
和陶淵明二十首·其一九
作者：陳造
朝代：宋

昔人蟻壤遊，方復詫貴仕。
回首辭窮約，投分感知己。
鄰鼓驚邊隅，得無豢養耻。
戰酣日爲却，血尸三百里。
推枕視窗日，前事皆可紀。
向來心營營，乃始得真止。
彼此誰賢愚，所持那足恃。
和陶淵明二十首·其一二
作者：陳造
朝代：宋

訪書酒誥空，揚子浪傷時。
頌德譽大人，劉伶頗費辭。
人生意行耳，暇復商略茲。
用己律世人，一信起千疑。
規規滯所然，在物寧非欺。
我心受風舟，漂然隨所之。
和陶淵明二十首·其一五
作者：陳造
朝代：宋

憒憒綺紈兒，客或大其宅。
長公抱胸奇，所向有削迹。
窮達吁可驚，賢否乃什百。
請君勿此計，計之當浮白。
九品寧用評，四并良可惜。
和陶淵明二十首·其一八
作者：陳造
朝代：宋

少從師友間，雅意效一得。
中年彈塵冠，欲起復回惑。
初無輔時具，吾責良易塞。
即今禹紹舜，羣俊萃王國。
臣猶自知之，環省每愍默。
和陶淵明二十首·其一六
作者：陳造
朝代：宋

細閲史氏書，宛若身所經。
夢錄以命之，過影紀虧成。
一堯間十秦，寒暑倏變更。
我起千歲後，遊心於大庭。
俛仰海塵揚，鼓舞天籟鳴。
紛紛閲過前，表立俱志情。
和陶淵明二十首·其一四
作者：陳造
朝代：宋

暇日坐北窗，好風竹間至。
楚騷偶到眼，開卷已心醉。
愛君君子心，湛身抑其次。
自靖各所安，苟難豈所貴。
非渠工語言，誰遣忘肉味。
和陶淵明二十首·其七
作者：陳造
朝代：宋

海鄉亦好春，紅紫紛蕤英。
黄鳥托庭柯，啁异常如有情。
知我得碧濤，似勸花前傾。
豈知好飲客，靜坐耐耳鳴。
茹津拆紅泥，鯨吸看後生。
和陶淵明二十首·其三
作者：陳造
朝代：宋

薄俗不難化，君子要得情。
善政良易孚，循良本無名。
一從吏海邑，我暇民樂生。
穽填虎自避，心冥鷗不驚。
且了飽飯課，不問報政成。
和陶淵明二十首·其九
作者：陳造
朝代：宋

公朝不遺才，蕩蕩天門開。
雜遝盡奇士，騰凌舒壯懷。
有客尋遂初，與時自作乖。
脫粟傲肉食，官居當巖棲。
東州拜璽書，西州迎芝泥。
夫也商聲謳，滿屋金石諧。
詩書孰踐履，簿領甘沉迷。
平生獨往願，萬牛挽莫回。
和陶淵明二十首·其二
作者：陳造
朝代：宋

壯歲銳著述，瞢欲藏名山。
中間忽自哂，聒聒厭多言。
棄置杯中樂，雕鎪耗歲年。
不知百歲後，何益空名傳。
和陶淵明二十首·其二〇
作者：陳造
朝代：宋

陶翁出宰縣，徑去亦天真。
閑居詩成集，古雅仍深醇。
坡翁訪赤壁，臨流雙鬢新。
小袖補衮手，千篇準過秦。
兩翁閲當世，眇若毫端塵。
熙豐望義熙，愛君最忠勤。
向非與道俱，寧爾著語親。
自我誦遺編，行身少知津。
敢忘炷爐香，亦復墊雨巾。
鼎鼎蓋棺前，期無愧斯人。
和陶淵明二十首·其五
作者：陳造
朝代：宋

捐金得嘉旨，舉室更笑喧。
老子舊小戶，醉帽每先偏。
即今省酒費，或辦歸買山。
吏隠有定趣，縣債當亟還。
乘流遇坎止，畢世佩此言。
和陶淵明二十首·其八
作者：陳造
朝代：宋

骯髒老眉面，豈是趨世資。
謬著百僚底，躄躠彊折枝。
深知才用短，敢謂時命奇。
歸耕不顧計，更問婚娶爲。
何向不貧賤，肯爲寸祿羈。
和陶淵明二十首·其六
作者：陳造
朝代：宋

張竦詆陳遵，彼此竟誰是。
徐公今似優，昔行未容毀。
中年覆觴過，畏病乃能爾。
兒輩無真見，縕袍賢錦綺。
和陶淵明二十首·其四
作者：陳造
朝代：宋

不念建德遊，枉作心奮飛。
一溺狂泉飲，坐受人所悲。
吾樂有餘地，醉鄉真可依。
酹觴初問塗，嗽醪便知歸。
棄置近藥裹，改絃計扶衰。
歡趣固自若，誰謂志願違。
和陶淵明歸田園居六詩·其一
作者：陳造
朝代：宋

一室類蜂房，爲食來窮山。
僅救饑火煎，跋履恐彫年。
平生丘壑念，回首魚脫淵。
鄉居何許家，菰茭滿中田。
有兒可耕牧，枉滯章句間。
昨日鵲啅餘，鴈書忽墮前。
云集南蕩工，數竈騰青煙。
書賣猶可市，前功戒頹顛。
官業詎宜老，倦客志在閑。
置書命鴟夷，心事今泰然。
和陶淵明歸田園居六詩·其三
作者：陳造
朝代：宋

種禾摭其實，即穊乃可稀。
儒吏瞢不長，竟爲老農歸。
妻芸兒可犂，稱力食且衣。
平生睎龐翁，此意今不違。
和陶淵明歸田園居六詩·其二
作者：陳造
朝代：宋

良驥馳康莊，驤首輕韅鞅。
筋骨倏謝昔，得無伏櫪想。
自審涎顙質，蹀躞欲奚往。
如我合漁樵，奪煬忘幼長。
資身本缺如，與世志空廣。
老去傃所安，豈直樂榛莽。
和陶淵明歸田園居六詩·其五
作者：陳造
朝代：宋

我慚曠達人，夢寐眷鄉曲。
十年仕楚越，政坐食不足。
人皆詫善奕，舉世鮮識局。
陶翁有高躅，迷塗炳明燭。
於焉稅吾駕，作息課昏旭。
和陶淵明歸田園居六詩·其六
作者：陳造
朝代：宋

把竿坐斜陽，跨牛出曉陌。
長謠柴桑詠，聊復自適適。
梓里三鬴餘，鄰犬不吠夕。
稼穡政使忙，樽酒取空隙。
仙曹有知友，自揣無能役。
經時雋英事，小人分耕績。
成言君勿問，賣菜可求益。
和陶淵明歸田園居六詩·其四
作者：陳造
朝代：宋

半生冒吏塵，初不一日娛。
往往清夜夢，翛然繫林墟。
已辦二頃耕，更有三畝居。
養魚近傳訣，種桑不論株。
呼兒計曩昔，屈信果何如。
不復首尾畏，形泰神裕餘。
枝筇莎徑微，枕書竹牖虛。
日用食眠爾，外此一事無。
喜雨二首·其一
作者：陳造
朝代：宋

永寧開善皆留宿，夢破階除急雨傾。
人道行車定膏澤，我知龍伯念春耕。
喜雨二首·其二
作者：陳造
朝代：宋

招寶山鄰娑竭宮，縣峰仍接補陀峰。
晴晴雨雨皆如響，謬挹池鰻拜土龍。
喜雨口號呈陳守伯固十二首·其一
作者：陳造
朝代：宋

旱風蟲孽久挻災，好雨如今陸續來。
誰道天人不相與，青章解挽帝心回。
喜雨口號呈陳守伯固十二首·其一〇
作者：陳造
朝代：宋

得句聊將頌作霖，開樽亦復陋孤斟。
南亭舊約何時踐，志喜從公更一吟。
喜雨口號呈陳守伯固十二首·其一一
作者：陳造
朝代：宋

歲收粗足蟄饑雷，不頼門生送酒杯。
坐遣將軍捫腹笑，端知此惠有從來。
喜雨口號呈陳守伯固十二首·其一二
作者：陳造
朝代：宋

雨後郊原小杖藜，行人相語各伸眉。
即今極目如雲稼，曾是蝗蟲蓋地皮。
喜雨口號呈陳守伯固十二首·其七
作者：陳造
朝代：宋

使君手有垂雲帚，虐魃妖螟掃不餘。
十頃飛蝗戴蛆死，已濡銀筆爲君書。
喜雨口號呈陳守伯固十二首·其三
作者：陳造
朝代：宋

未明出作夜深歸，敢怨今年雨後時。
豈獨旱杷全好在，晚秧不死尚堪移。
喜雨口號呈陳守伯固十二首·其九
作者：陳造
朝代：宋

邦人苦旱日呻呼，公比邦人更瘠臞。
賀雨歸來人競問，邦君今日解顔無。
喜雨口號呈陳守伯固十二首·其二
作者：陳造
朝代：宋

共說邦君禱雨時，衋如疾痛切膚肌。
公心一片秋空月，可但圓通大士知。
喜雨口號呈陳守伯固十二首·其五
作者：陳造
朝代：宋

貨絕交通腹殷雷，人家一雨便春臺。
即看商販接踵集，已有米船銜尾來。
喜雨口號呈陳守伯固十二首·其八
作者：陳造
朝代：宋

癘疾流時囊探丸，羸癃十九得安全。
再煩起死回生手，挽作山城大有年。
喜雨口號呈陳守伯固十二首·其六
作者：陳造
朝代：宋

錢輕幣重病吾農，未有奇方起困窮。
粗遣年豐官糴粟，少令錢幣各通融。
喜雨口號呈陳守伯固十二首·其四
作者：陳造
朝代：宋

醮壇初上水沉煙，甓社龍公敢晏眠。
爲建清泠三萬斛，坐令翠密舞中田。
喜雨燕致語口號
作者：陳造
朝代：宋

華筵楚楚爲誰開，和氣融融逐雨回。
飲處偕酬未央樂，旱餘新紀不爲災。
詩成肯放庭陰轉，舞困何妨羯鼓催。
聽取邦人歌笑地，山城幾處不春臺。
喜雪六首·其一
作者：陳造
朝代：宋

寒空黯慘塞不開，簁瓊屑玉卷地來。
乾坤變滅定何意，風爲披拂雲剪裁。
和聲載路天亦喜，簸弄花絮爲春臺。
了知麥秋更好在，老農指此豐年媒。
喜雪六首·其三
作者：陳造
朝代：宋

玉龍睡起長風激，盡蛻玉鱗漂八極。
蓬仙帝女聚瑶臺，剪水效祥誰所役。
或疑天公陋塵域，幻作冰壺供一劇。
是耶非耶竟莫知，杯酒聊容曲身直。
喜雪六首·其二
作者：陳造
朝代：宋

平明僮奴更笑呼，羣飛掇取如拾塗。
僵鳶窘兔真鮮腴，勸汝貸此驚啼烏。
巢營卯伏知念母，一一向來反哺雛。
梟獍縱橫鳳高引，殄滅此族寧良圖。
喜雪六首·其五
作者：陳造
朝代：宋

去年孰不蘇捐瘠，今年已餘四鬴食。
自公之來適吾願，挽回太和壽此域。
一旬再雪近歲無，日日歡謠沸阡陌。
瓦溝待泮亦不惡，要趁春前作三白。
喜雪六首·其六
作者：陳造
朝代：宋

南鄰賞雪珠箔褰，紅爐綠酒圍嬋娟。
北鄰飛雪灑枕席，擁戶亭午無炊煙。
袁安吻燥屋不補，東郭足皸履已穿。
嗚呼悲歌兮歌且止，安得薪炭如蓬酒如水。
喜雪六首·其四
作者：陳造
朝代：宋

淮春之樓高突兀，憑欄小耐寒如割。
平湖穹山兩西子，愛此鮮粧巧塗抹。
回首斜陽照屋梁，玉際坤輿尚摧壓。
今宵更呼甓社龍，高挂明珠照空闊。
喜雪篇
作者：陳造
朝代：宋

玄冥職寒事，庀職今幾時。
窮秋試雪似早計，冬令欲盡噤莫施。
風聲不怒日車近，客裘未綿河未澌。
吳門十萬家，心口同一疑。
天公行四序，暑寒各有宜。
歲云暮矣未見雪，嗣歲何以銷疹疵。
或云太湖龍，避靜扃神扉。
把弄明月坐貝闕，世間休戚吾何知。
瑶臺十二層，列坐萬玉妃。
屑瓊翦水亦戲事，仙界運指想不龜。
徒勞望切切，終竟來遲遲。
芹宮冰氏翁，見與俗異岐。
亦知仙人不作省事過，龍公肯如游惰兒。
顧此千里間，司命付吏師。
拊摩窮日力，日究仍夜思。
向來裸露各溫燠，一衾一絮公手之。
趙衰之日周比屋，更以晴日相融怡。
黄童白叟歌且舞，和聲協氣塤應箎。
羣仙飄然下，龍亦赴指麾。
先之汛灑五日雨，一雪不待公有祈。
花作坻壠絮作陣，雪爲翦刻風爲篩。
豈直冬溫要彈壓，抑令宿麥蒙沾滋。
去年豈無雪，雪神春不歸。
賑施不預計，熟視民饑羸。
他邦亦此雪，災祥果是非。
苦樂咫尺殊，滿聽民嗟咨。
孰知此雪瑞此土，邦之人兮建德之遊春臺嬉。
坡仙昔潁尾，喜雪憂民罷。
賦薪遺粟亦戶到，盛事未遠誰可追。
即今欲雪未雪已著念，挽回春意能先期。
擬揭蘇臺之仙惠慈術，請繼潁仙千古垂。
惜無師曠琴，幼眇絃吾詩。
四月望再遊西湖十首·其一
作者：陳造
朝代：宋

前時小舫冒氛昏，重到輕橈破麴塵。
湖面風烟飽姿態，一番到眼一番新。
四月望再遊西湖十首·其一〇
作者：陳造
朝代：宋

橫逵縱徑平如水，無復衝泥防險人。
儻使人心盡包叟，世間何向不通津。
四月望再遊西湖十首·其七
作者：陳造
朝代：宋

堆青泛碧放船篷，萬里風前鶴髮翁。
絕境滿前官不禁，此身未省嘆塗窮。
四月望再遊西湖十首·其三
作者：陳造
朝代：宋

疇昔相期襆被來，飯餘歸意類擠排。
蘋風蘿月孤清夜，僅見山間結夏齋。
四月望再遊西湖十首·其九
作者：陳造
朝代：宋

歌呼浩渺翠霏間，祇苦詩才老坐慳。
安得觀音母陁手，爲人千紙寫湖山。
四月望再遊西湖十首·其二
作者：陳造
朝代：宋

傑屋修垣著畫圖，連連勝士逸人居。
乘閑我亦無羈束，竹杖芒鞋信所如。
四月望再遊西湖十首·其五
作者：陳造
朝代：宋

十字街頭托鉢盂，鴈鵝食口待朝脯。
我來欲序睽違意，要問揚州米價無。
四月望再遊西湖十首·其八
作者：陳造
朝代：宋

春光陸續委東流，看到湖邊安石榴。
更與蘇堤鷗鷺約，辦舟來賞牡丹秋。
四月望再遊西湖十首·其六
作者：陳造
朝代：宋

定結諸山粥飯緣，每歸留得杖頭錢。
穿雲更欲携君去，布水多煩爲我先。
四月望再遊西湖十首·其四
作者：陳造
朝代：宋

杖挑初日闖雲關，忽報充師早下山。
煮茗譚詩有賢子，免教題鳳悵空還。
回風磯
作者：陳造
朝代：宋

大江悠悠去，淥靜初演漾。
山石齟齬之，湍險乃萬狀。
君看回風磯，却畧不可上。
椒石卧中江，與江作陂障。
鏜沓匯石下，漰澎劇奔放。
北磯屹對峙，其中過舟舫。
水流作高下，咫尺便尋丈。
我行返壑餘，坐想潢流漲。
頹波次灩澦，如馬亦如象。
攖觸寧完舟，奇禍此無妄。
入峽與上瀧，艱惡偕叵量。
下澤遵夷塗，回首一怊悵。
圩上
作者：陳造
朝代：宋

小村山影裏，山脚水明沙。
春事初移柳，人家未摘茶。
生兒了門戶，饌客有魚蝦。
笑我塵埃者，奔馳鬢易華。
均州贈應守沈倅
作者：陳造
朝代：宋

聞道均陽郡，平時百萬家。
客行休訪古，世異定興嗟。
逐逐纔爲市，通通亦摻撾。
僅成新聚落，那復舊豪奢。
屬者歌簫地，連畦蔓瓠瓜。
今來冠蓋侶，薦筯欠魚蝦。
狹路幾沙磧，頹垣賸土花。
街塵坌鳥雀，屋影暗桑麻。
恐有如鴞鵩，仍驚攫肉鴉。
遺基滿空闊，面勢踞谽谺。
一水紆龍脊，羣峯簉犬牙。
封疆界梁楚，形勝引黔巴。
郡計稽圖牒，農功富秉秅。
吏庸常報最，帝澤向來賒。
劫火延中夏，髦頭震四遐。
風聲離夷裔，俗習墮奇衷。
穀蓄寧關慮，山荒久廢畬。
腰間尚牛犢，籬脚漫豵豝。
久矣皇恩洽，悠哉戶籍加。
帥車初柅軌，倅戍未歸槎。
厚本還千載，移風待兩衙。
撫摩端不苟，悃愊信無華。
巳日知胥悅，爲生漸有涯。
耕耘捐末務，惰窳棄前瑕。
條教須源委，浮淫計蘗芽。
要能潴鄭白，不必漕褒斜。
號召人投袂，污邪歲滿車。
騰陵傾獻替，陸續拜亨嘉。
績效煩銀筆，人才况絳紗。
翰藩仍庶富，餘付史臣誇。
報恩方丈小憩二首·其一
作者：陳造
朝代：宋

還家自欣然，小耐孥輩累。
老禪遽辟席，倦客容即次。
仍將寒碧供，爲澣羈寓意。
斷續饑龍吟，煜燿金鎖碎。
報恩方丈小憩二首·其二
作者：陳造
朝代：宋

石鼎無幾然，團蒲有餘藉。
山嵐變寒凉，更挾清露下。
月榦澹疎櫺，風枝語良夜。
爲君賦招隠，自剔篝燈灺。
墨梅魚扇寄孫成甫
作者：陳造
朝代：宋

都城六月難爲客，暑焮火山不餘息。
從人輒博褦襶嗔，假館翁家得休適。
髯翁囷積胸中奇，對客清談霰雪飛。
扇材寄似亦安用，聊代玉麈談間揮。
須知寒夜冰花影，著子駢枝可調鼎。
濠梁之樂物我融，翁自欣然渠不領。
向來般礴非畫工，象外析理翁則同。
少酬他日清凉惠，知我夢依君子風。
墾山叟
作者：陳造
朝代：宋

雜木漫山誰所種，居不臨流多不用。
九月霜風捲黄落，羣山一昔皆班駮。
遥看拖帔橫椽衣，農家刈粟山有畦。
家家墾田日嫌窄，荒林翳薈惜虛擲。
斸荒作熟不挂籍，輸官之餘給衣食。
州中之政常近厚，不欲屑屑校升斗。
寧其棄之聽民取，實亦藉是作康阜。
繼承不皆惠慈守，汝須彌縫吏胥口，防有後來規稅畝。
壯觀亭爲真州作
作者：陳造
朝代：宋

頻年入夢此躋攀，驟覺平時氣象還。
吳客到應忘月觀，淮鄉勝不數平山。
飛檐曲檻霄霏處，疊嶂橫江几席間。
見說能詩好賓主，風雷落筆每乘閑。
壽皇聖帝挽章三首·其一
作者：陳造
朝代：宋

孝儉超千古，初終秉一心。
時前未央酒，每惜露臺金。
遺範天同久，湛恩海與深。
攀摧慟夷夏，悲淚作秋霖。
壽皇聖帝挽章三首·其三
作者：陳造
朝代：宋

慈儉遵先志，剛明肖上乾。
題期千一遇，躋治五三前。
他日山藏壑，終天澤漏泉。
稽山穿望眼，松影五雲連。
壽皇聖帝挽章三首·其二
作者：陳造
朝代：宋

受授光堯禹，規摹陋漢唐。
皇圖開壽域，國步坦康莊。
檢玉方慈範，乘雲忽帝鄉。
華夷均孺慕，矯首涕滂浪。
夏夜飲客
作者：陳造
朝代：宋

矻矻官曹興易窮，得閑何惜一樽同。
傍愁邊到無惡客，從竹間來皆好風。
勝日詩狂輸酒聖，轉頭渭北復江東。
雕鞍未作扶携去，更放蘭缸子夜紅。
夜宿商卿家
作者：陳造
朝代：宋

萑蒲無警南塘靜，歉歲村謳鼓罷撾。
更喜良宵共譚麈，幾煩親手剪燈花。
酌無多酒仍餘味，嬾不吟詩政自嘉。
蝶夢蘧蘧纔一霎，鄰鷄啼罷又啼鴉。
夜雨
作者：陳造
朝代：宋

窗聲呼夢斷，燈影尚微茫。
忽掃蚊專夜，從知雨獻凉。
佳眠嗟莫續，殘漏耿猶長。
却憶檠三尺，馮書怯曙光。
大雪復用前韻呈王尚書
作者：陳造
朝代：宋

密雪何自來，雨禰雲其祖。
史臣紀上瑞，外此可無語。
帝豈爲詩設，偏爲詩人取。
梁園謝家庭，麗句傳今古。
玄冥老更事，厥職甚脩舉。
屬者甫見白，今者復接武。
賦形想像殊，玉田瓊作圃。
定知懷璧人，蹍足不向楚。
天孫事遨嬉，開關叱九虎。
剪冰幾何時，下土均付與。
羣僊燕青冥，酒所未徹俎。
狂撼白榆花，笑看風處舞。
林巒带城堞，變滅眩所睹。
安得鶴背游，一覽了九宇。
頗煩孟光請，杯覆詩不吐。
海圖拆曲折，兒女粗紉補。
明年麥秋好，落磨收鵝羽。
盍賡屢豐謠，少慰田家苦。
嘉應自丘禱，不待書閔雨。
飽飯對翻飛，此惠仍地主。
天申節致語
作者：陳造
朝代：宋

遐想雲璈奏未央，璇輿金籙慶生商。
九光霞裏停仙仗，萬歲聲中奉帝觴。
天上擗麟供樂事，人間舞鳳侈恩光。
小臣願效華封祝，試頌靈椿壽聖皇。
太碩人臧氏挽章二首·其一
作者：陳造
朝代：宋

德風千祀藹芳馨，生享修齡歿更榮。
早歲衣冠賢德耀，莫年門戶寄升卿。
迹陳莫嗣登堂拜，匏繫空馳執紼情。
里巷萬人緦布會，一應如我淚河傾。
太碩人臧氏挽章二首·其二
作者：陳造
朝代：宋

帝恩三沐壽親筵，更數何人福慶全。
紙眩鸞迴餘舊誥，地占牛卧忽新阡。
陰功不倚長年藥，補處仍開上品蓮。
欲紀哀榮付豐石，諸儒當有筆如椽。
奔牛堰
作者：陳造
朝代：宋

挽舟下奔牛，挽丁已疲極。
長衖此埭東，衖心齒砂礫。
千指取寸進，贔屭山可拆。
舟子提肺肝，舟材寧鐵石。
即今揚塵處，劣計三百尺。
時賢或興懷，僅費十夫力。
往來日幾舟，孰者違此厄。
爲人計安便，作吏戒徒食。
斯人仍斯患，胡必須目擊。
猶爲埭兵地，吾言竟何益。
娟峰
作者：陳造
朝代：宋

當年金華小家兒，神遊九天狹八維。
房陵之山秀而奇，蔚藍一山羣山推。
兒肯下顧停軿輜，珠貝作宮瓊門楣。
門前亂石無津涯，一叱轉眼羊萬蹄。
羒羝𦍩羯紛躨尼，蹲鳴踞齧供兒嬉。
有褐之叟鬢已絲，似黠非黠癡非癡。
傲睨竊覘兒所爲，掉臂席卷靡孑遺。
一盃見罰兒釂巵，亟鞭風馭還瑶池。
幻變起滅荒是非，彼此失得誰成虧。
即有而無道乃幾，仙者狡獪人得知。
以偷而名真見疵，我來訪古求端倪。
山吾良友兒吾師，嘉木異石相因依。
如刻如椓如鬢眉，名峰以娟吾始之。
爲丐片石儻可碑，更遣子虛摛厥辭。
此兒此叟當解頤。
孔明二首·其一
作者：陳造
朝代：宋

古今深忌忿爲兵，及霤師臣要力爭。
白帝敗歸思孝直，端知難抗魏元成。
孔明二首·其二
作者：陳造
朝代：宋

搴蜀寧蠻走阿瞞，功名繼此坐天慳。
平生囊括華夷策，畏虎纔教見一斑。
學宮諸生飲邀予與子野同之三首·其一
作者：陳造
朝代：宋

同簉儒宮把一觴，鹿鳴伐木奏深堂。
要防技癢論文地，莫憶前宵放酒狂。
學宮諸生飲邀予與子野同之三首·其三
作者：陳造
朝代：宋

忍饑不嗅嗟來食，强項從教俗子嗔。
乘閑甘作不速客，好事無非我輩人。
學宮諸生飲邀予與子野同之三首·其二
作者：陳造
朝代：宋

少日峨冠英俊場，課餘觴詠共徜徉。
孰知薄宦江湖去，頻夢爐亭餠飥香。
官務
作者：陳造
朝代：宋

磨陁爲官多，曉了未更歷。
今世從仕者，萬口用一律。
文桉日從事，鴈鶩竊投隙。
自謀脫悔吝，初肯計易劇。
追逮有踵接，符牒動山積。
豈念南畝民，晷刻校日力。
停犁聽上命，質衣供旅食。
誰定老我師，黠民幾鬼蜮。
締彼刀筆吏，表裏肆狙慝。
柰何食肉人，立說與推激。
此論儻不破，此弊終未息。
揆予閲世熟，敢此諗在職。
官居二首·其一
作者：陳造
朝代：宋

磔磔初鳴曉，通通已報衙。
拙勤知待旦，欺紿未停撾。
漫役鄉園夢，祇添老眼花。
屈信庸敢計，斗祿倚生涯。
官居二首·其二
作者：陳造
朝代：宋

官居不惜日，宰縣動三年。
忍事腸欲爛，爲防頭救燃。
不應一飽計，長受衆人憐。
俛仰堪供笑，人間海易田。
定海四首·其一
作者：陳造
朝代：宋

縣境拖脩直，人家住土塗。
三方鯨浪湧，一島虎頭孤。
風物猶佳處，絃歌付老夫。
平生蟲篆意，或許間憂虞。
定海四首·其三
作者：陳造
朝代：宋

穫稻來墝埆，開篘薦碧香。
地偏皆斥鹵，汲井得甘芳。
漫仕今千室，前人陋一鄉。
民安吾亦飽，相樂亦相忘。
定海四首·其二
作者：陳造
朝代：宋

齒髮今如此，東來料一寒。
愛民平日事，宰縣昔人難。
稍得官租辦，聊容坐席安。
渠儂趨負輓，疑未厭兒寬。
定海四首·其四
作者：陳造
朝代：宋

官廨鹽煙外，居人雜賈胡。
聽言須畫字，討海倚輸租。
習俗何妨陋，鮮肥頗不無。
已甘三載住，疇昔計乘桴。
定海甲寅口號七首·其一
作者：陳造
朝代：宋

長官清苦舊傳聞，檢放禾苗近四分。
畢竟不緣胥吏手，旱頭科斂枉紛紜。
定海甲寅口號七首·其七
作者：陳造
朝代：宋

連宵飛雨喜滂流，已入梅天過麥秋。
二十年前如此晚，金城地抱却全收。
定海甲寅口號七首·其三
作者：陳造
朝代：宋

已抄口數報隅官，歲後朝餔定不難。
且願眼前彊健在，趁坊討海過冬寒。
定海甲寅口號七首·其二
作者：陳造
朝代：宋

田租有約不相違，比著豐年數已虧。
一飽分明郎首賜，幾曾刺口問抽卑。
定海甲寅口號七首·其五
作者：陳造
朝代：宋

父子分頭上海船，今年海熟勝常年。
官中可但追呼少，不質田輸折米錢。
定海甲寅口號七首·其六
作者：陳造
朝代：宋

鄰家兩兩捉春歸，笑語相過復嘆咨。
共說颶頭前夜作，幾人莆網罣流尸。
定海甲寅口號七首·其四
作者：陳造
朝代：宋

水泛溝塍意欲饜，凌晨還復雨廉纖。
早秧未頷猶須插，晚穀無多不更㘱。
定海縣廳事落成致語口號
作者：陳造
朝代：宋

翬飛華屋酒如池，賓主風流况一時。
千杖敲春瓊斚滑，九霞摇晚舞衫僛。
輕颸泛座漂香遠，纖月窺人轉影遲。
牛女多情應羨客，瓜華適已罥珠絲。
客中
作者：陳造
朝代：宋

多夜淮瀕夢，言歸未有期。
愁禁客舍雨，寒過杏花時。
酒廢無何飲，春如不自持。
若爲丹九轉，能黑鏡中絲。
客以詩爲東園飲不果次其韻二首·其一
作者：陳造
朝代：宋

東園千樹簉白紅，携壺滿意一醉同。
向來可是君宿諾，政復急雨斜驚風。
縣知此興未渠盡，暖日晴雲豈終吝。
叩門日聽長須來，老夫於子驂之靳。
客以詩爲東園飲不果次其韻二首·其二
作者：陳造
朝代：宋

春池照影紅錦衣，鴛鴦與鴨同低摧。
金籠鸚鵡頗誶語，解道春色今寒灰。
客來命笑還錯莫，此情不似君情薄。
會須把酒杏花前，祇喚茶甌充罰爵。
客夜不寐四首·其一
作者：陳造
朝代：宋

久客情悰苦鮮歡，園林摇落菊花殘。
北風作意吹霜曉，又報江梅一信寒。
客夜不寐四首·其三
作者：陳造
朝代：宋

清樽黄卷交期絕，芋火前頭老嬾殘。
頼有平生短檠在，一燈明滅伴更闌。
客夜不寐四首·其二
作者：陳造
朝代：宋

陣鴻轇轕上雲衢，夢欲成時每破除。
少睡更堪寒夜永，新來熟遍少時書。
客夜不寐四首·其四
作者：陳造
朝代：宋

飛騰志意老來休，却聽鷄聲吟掉頭。
催雪憶梅還得句，到家準擬阿儒求。
客枕不寐二首·其一
作者：陳造
朝代：宋

老羨平生睡作魔，矧因多病覆金荷。
起憑曲几頻搔首，如此迢迢良夜何。
客枕不寐二首·其二
作者：陳造
朝代：宋

嗢喔鄰鷄幾番鳴，琤撞江浪欲無聲。
擁衾寧復還家夢，望殺東窗未肯明。
客次小憩
作者：陳造
朝代：宋

竹屋深明許息肩，田家延客解欣然。
霜枝高掛頳虬卵，風砌初摇白玉錢。
得飽祇疑珠作粒，汲深仍詫乳爲泉。
譚間更笑狂沮溺，政復知津未是賢。
客路寄崔帥
作者：陳造
朝代：宋

笑語生春慰老懷，鄒枚端復顧凡才。
酒邊徐罷長鯨吸，夢裏還驚去鷁催。
野渡水渾妨轉柂，霜林寒淺未逢梅。
神馳縹緲凝香地，却惜無人爲挽回。
宴新守致語口號
作者：陳造
朝代：宋

相門賢裔聖門儒，錦席葩羅慶合符。
天歛沉陰輸瑞靄，月銜清影照冰壺。
鸞膠密應鏘金奏，麟脯何妨薦玉腴。
聞道山城觀盛事，一時歌舞溢通衢。
宿何人家
作者：陳造
朝代：宋

步尋松篠款谽谺，忽到孤山處士家。
十頃蒼鱗漾牆角，一鉤寒玉插簷牙。
杯行不乏紅絲鱠，飯了仍供白露芽。
把臂傾舒吾已怯，又分離緒上歸槎。
宿雲巖山
作者：陳造
朝代：宋

名山邦域中，每嘆夢境隔。
如何夏而春，共苦沽水厄。
向來夢中山，真作緣雲升。
夜氣與僧話，凜凜冰壺清。
初宵潺淙聲，大慰望霓意。
睡醒鐘魚鳴，猶是翻盆勢。
不因官事驅，寧許山門留。
况今浴種天，頓釋嗣歲憂。
雨既副我禱，山亦入吾手。
一旦二喜并，誰謂終不偶。
涉世嗟聱牙，天頗憐其窮。
更持靈臺香，歸謝淵德龍。
寄丁主簿
作者：陳造
朝代：宋

江邊聚首偶經旬，自挽園蔬拂甑塵。
老檜根株官舍古，凉蟬風露賊曹貧。
斑騅去後情無那，紫燕飛還句更新。
一舸東浮待秋老，菊花蘆葉定留賓。
寄二孫·嶤
作者：陳造
朝代：宋

憶昔初抱孫，雙鬢颯已秋。
眼看與我長，歲月如許遒。
我以薄宦西，汝爲守舍留。
夢輒來後前，歲律欻再周。
想今與迺父，長我更半頭。
天姿粹而溫，整整靜不浮。
六經如取携，八面自優遊。
落筆動萬言，頗能如翁不。
如翁何足道，抗志須前修。
良匠有妙斲，惰農無厚收。
彼哉碌碌者，不源而計流。
吾言不虛往，過是夫何求。
寄二孫·扆
作者：陳造
朝代：宋

阿泰幼儻碭，勢若泛駕馬。
暫別已束髮，折節殊曩者。
誦書口瀾翻，晝夜曾不捨。
課肯犯雪供，筆亦揮汗把。
才地校優劣，不在阿儒下。
平時於方兄，眇視真土苴。
念翁少年日，爲學不餘暇。
混俗類疎放，秉心迺儒雅。
兒今頗肖吾，解笑時苟且。
師匠求有餘，好書不外假。
緬懷螢雪邊，力倍功更寡。
可用吾季孟，直輩古班賈。
寄嚴文炳·其一
作者：陳造
朝代：宋

故人千里遠，論心未遐棄。
不謂江淮隔，尺書鴈能寄。
春風生展掩，滿慰別後意。
陳義凜冰霜，不獨相思字。
寄嚴文炳·其一〇
作者：陳造
朝代：宋

嚴子從我時，脩竦峙雙鵠。
章綬裹瘦軀，此相胡宜肉。
當嗣溧陽尉，苦語叩哀玉。
寧當蘇門翁，清嘯答幽谷。
寄嚴文炳·其七
作者：陳造
朝代：宋

聯鑣行樂地，俛仰成古今。
可但捧觴人，貫珠無復音。
繾綣棋酒伴，電泡半銷沈。
何時兩衰翁，話舊同清斟。
寄嚴文炳·其三
作者：陳造
朝代：宋

子雲草玄宅，門徑積莓苔。
昨夢憑詩說，新雨無客來。
衮衮手可炙，自詫甘寒灰。
蜀莊寂寞者，念我首獨回。
寄嚴文炳·其九
作者：陳造
朝代：宋

石湖良樂眼，收士冀北空。
嗟我孤所期，經世老無庸。
一莊頼芥庵，報厚艾亦豐。
賓實得美謚，表表無終窮。
寄嚴文炳·其二
作者：陳造
朝代：宋

隻影秋鴻驚，獨夜秋葉零。
離索欻五霜，搔首聽此聲。
豈無金石友，相避參辰星。
安得木作腸，與世無復情。
寄嚴文炳·其五
作者：陳造
朝代：宋

嚴子老於菟，彪炳踞賢關。
可憐五車學，僅博九品官。
客程望至喜，江闊山叢攢。
緬懷造物心，念子詎能安。
寄嚴文炳·其八
作者：陳造
朝代：宋

趙侯當賜環，倔强耻媚竈。
張侯鳴琴手，戍期幾時到。
何郎偕賢書，論價未足道。
多煩問何如，好語君一報。
寄嚴文炳·其六
作者：陳造
朝代：宋

善忘常憎醫，獨者自尊足。
嚴子骯髒面，如我不諧俗。
世情趣操間，憎愛岐珉玉。
饒舌誇我賢，祗取白眼辱。
寄嚴文炳·其四
作者：陳造
朝代：宋

烏墅兩馮君，風霆藹休問。
自昔從之遊，詩力借餘潤。
夫君凜一敵，鴻筆上羣俊。
舊壇今尋盟，得句毋我靳。
寄姪
作者：陳造
朝代：宋

擁衾聽良夜，風葉不餘飛。
天地清霜冷，江湖旅鴈歸。
幽人惜短夢，遊子念征衣。
窮老人間世，愁城屢合圍。
寄安撫程丈
作者：陳造
朝代：宋

書生次舍先菜把，迺有甘肥來筯下。
今日之羊我爲政，屬饜敢忘分甘者。
府公寬容蓋代豪，憐我詩窮仍老饕。
卧沙九肋匕不筯，出甑嫩顫如花糕。
即今野飯山棲地，食指屢動饑涎墜。
穀城明府府公似，割鮮庸繼臺無饋。
食神黄媼喜欲顛，一夜搜詩不得眠。
將軍問腹汝見負，世用官業俱茫然。
論情少須分袂處，未敢徑指房山路。
餓鷹得飽遽颺去，政恐陳登輕呂布。
寄師文二首·其一
作者：陳造
朝代：宋

世塗豈必盡籠囚，自是迂疎拙應酬。
簿領嬰心寧素志，夢魂何日不滄洲。
揆吾溫飽兒堪託，平昔行藏婦與謀。
已判來年拂衣去，寄言亟辦釣魚舟。
寄師文二首·其一
作者：陳造
朝代：宋

父子相爲命，淮鄉望海隅。
誰非牛舐犢，心羨燕將雛。
綵服藏書蠹，青春負隙駒。
營營溫飽計，猶恐未良圖。
寄師文二首·其二
作者：陳造
朝代：宋

萍梗漂浮已老翁，歸來差樂未終窮。
稻田取足隨豐歉，花圃逢春自白紅。
禪老版頭容客飽，臧孫鼎足祇牆東。
更聞名酒新傳法，詩外棋邊莫放空。
寄師文二首·其二
作者：陳造
朝代：宋

阿泰知何似，無書坐地偏。
未妨歸緩緩，可免意縣縣。
肖父仍便酒，如翁不蓄錢。
况須供老眼，欲說已欣然。
寄幼度主簿
作者：陳造
朝代：宋

辭家暑雨濺紅蕖，轉首蕎花已雪如。
歲月祇隨流水逝，笑談陡與故人疎。
簡書我正罷長道，歸棹君行指舊居。
他日霜風吹夢破，空從旅鴈覓來書。
寄廣教主僧二首·其一
作者：陳造
朝代：宋

回車半日贊公房，香積酥陀不一嘗。
可但山行休脚力，免教饑火燎枯腸。
寄廣教主僧二首·其二
作者：陳造
朝代：宋

麥綰銀絲稻薦珠，春窗曾是飯伊蒲。
明朝再蠟登山屐，更肯開單共飽無。
寄張守仲思十首·其一
作者：陳造
朝代：宋

一思交好一悲悽，楚嶠吳山夢到迷。
怕說萬山天樣遠，房陵更在萬山西。
寄張守仲思十首·其一〇
作者：陳造
朝代：宋

詩社同盟欲二年，吮宮含羽飽周旋。
儀真又屬風騷將，定喚閑身續此絃。
寄張守仲思十首·其七
作者：陳造
朝代：宋

珍蔬解佐盤餐飽，妙劑真令病骨輕。
鍾乳茈薑皆楚産，薦芹聊致野人誠。
寄張守仲思十首·其三
作者：陳造
朝代：宋

相從軟語說睽離，起我清譚更好詩。
別後憂虞今痛定，未須細誦悼亡辭。
寄張守仲思十首·其九
作者：陳造
朝代：宋

我方投老嗟多難，君亦頻年悼百罹。
樂事定知神所妬，把盃追話唱酬時。
寄張守仲思十首·其二
作者：陳造
朝代：宋

詩成跬步遣長鬚，江隔郵筒已自疎。
相望六年無一字，故人何計慰窮塗。
寄張守仲思十首·其五
作者：陳造
朝代：宋

衰年淡食當膏腴，不爲聞韶味有餘。
定自迎門驚骨立，可須蓬語及河魚。
寄張守仲思十首·其八
作者：陳造
朝代：宋

衰慵潦倒知無用，祿𨔤扁舟昧此來。
滿聽勝譚心已足，浩然欲指弊廬回。
寄張守仲思十首·其六
作者：陳造
朝代：宋

迂船徑欲一相過，安德橋西之字河。
未苦路長寒切骨，倚君一笑作春和。
寄張守仲思十首·其四
作者：陳造
朝代：宋

知君喜客我携雛，徑喚郎君到坐隅。
二字通家仍莫逆，可憐相對各縗粗。
寄林子長教授
作者：陳造
朝代：宋

芹堂風景幾經過，匝坐紅蕖倚綠荷。
下筯慣嘗雲子味，開樽仍費雪兒歌。
官移催我離羣去，夢境思君樂事多。
鴈足寄詩情未薄，却慙屬和付羊何。
寄王仲衡尚書
作者：陳造
朝代：宋

世態翻雲覆雨間，令人合眼夢還山。
生平名義非肝膈，歲晚師門要面顔。
鷗鷺波寬雖有約，鳳凰城近可容閑。
留年看試調元手，未擬安仁賦拙艱。
寄王尚書
作者：陳造
朝代：宋

一昨家庭拜帝綸，熊轓催去不逡巡。
小遲繡衮昇元輔，復向蓬萊作主人。
竹馬未迎歡意浹，蒲鞭重試教條新。
詩賡樂職諸生事，筆力誰今斡萬鈞。
寄真州詩社諸友
作者：陳造
朝代：宋

疇昔離亭酒一鍾，酒盃不比別愁濃。
羨君聯璧方保社，付我耦耕親老農。
握手陳雷便膠漆，幾時韓孟果雲龍。
自今筆硯還高閤，可是詩情病後慵。
寄程安撫
作者：陳造
朝代：宋

歸袖翩翩去誰禦，篝燈熒熒翳復吐。
取道言從草市西，問津更訪脩竹塢。
殘夢欻過均州山，殺更尚數襄陽鼓。
盎盎屯雲連遠岫，剪剪北風斜細雨。
袖手縮頸寒可勝，羨殺昨宵宿僧宇。
伏龍一炊隨分飽，小市居民無醢脯。
孔明棲遯此其地，有廟纔餘十里所。
側望縛足欠一往，不得持盃弔忠甫。
鹿門三峴率如此，何者不爲積陰阻。
行行野香間幽艷，晤對未用嗟無侶。
櫟林森疎陂淥凈，江梅水仙爭媚嫵。
殿秋迎臘太早計，花神今歲良誇詡。
黄堂交筆爲爾吟，題品再三猶記不。
天涯驟作懸麻勢，但聽人家擁爐語。
寂寂關門喚不譍，青錢可能沽重糈。
奪煬爭席吾敢校，定知楚俗輕羈旅。
土風人情管頭好，不比陽阿輒相遻。
饋漿亦有白首翁，束縕乃得青裙女。
推枕每被荒鷄催，捉鞭動與寒鴈伍。
東村西里無乾地，上山下山泥濺股。
隸廝任輦起復僵，登頓連朝吾愧汝。
空荒頗怪人迹絕，撩亂俄驚雪花舞。
攪絮鋪鹽疑變幻，寒壑漫山太熒侮。
瀰漫六幕眩明滅，夢汞兩間迷仰俯。
山川映带巧裝鏤，林藪斕斑幾纂組。
麋鹿决驟鳥烏駭，頡頏獵夫布置罟。
脚毛罥羽不遺力，割鮮倒瓶供快茹。
人間壯觀今創見，城市蔽虧無此覩。
跨馿索句信能事，還憶詞壇有盟主。
風雲月露溢緗素，膏馥芳鮮存肺腑。
大筆軒軒軋時傑，新篇衮衮流樂府。
擊節長哦風爲傳，吮漱天籟含宮羽。
雪神風師底顔面，解渠嚴冷聊夸與。
霧掃天開一彈指，燭龍揚輝上瓊圃。
勞勤愜快初不意，倏忽起滅嗟如許。
及茲追悔前兩日，浪唶萍蓬悲兕虎。
穀城重到昔所安，令君存舊猶比數。
黄昏剝啄門爲啟，盤卧肥羊榼佳醑。
他時回首追陳迹，可無甲子記毫楮。
歲乘赤蛇月就盈，中澣之後厥壬午。
寄章茂深郎中二首·其一
作者：陳造
朝代：宋

州麾郎省未華顛，解組歸來作地仙。
杖屨良多閑日月，亭臺仍占好林泉。
青奴白牯冰壺裏，墮絮漂花醉眼前。
政用著書傳我輩，未須緘口縛枯禪。
寄章茂深郎中二首·其二
作者：陳造
朝代：宋

立譚當日受知深，不待陳情道古今。
高會幾陪山簡醉，長篇許爲愛卿吟。
歲華遷謝心雖在，世路崎嶇老不禁。
擬近卞山謀卜築，借公泉水濯塵襟。
寄興化徐尉二首·其一
作者：陳造
朝代：宋

敬問昭陽尉，餐錢得飽無。
時方依絳帳，課謝剪萑苻。
賓俎仍黄雉，書窗了白駒。
低回自愛惜，才業正時須。
寄興化徐尉二首·其二
作者：陳造
朝代：宋

自折河橋柳，何人慰寂寥。
一書寧用靳，兩舍未爲遥。
瓜戍裝應趣，荆扉興自饒。
回頭五雲處，猶肯訪漁樵。
寄興化葉明府進卿二首·其一
作者：陳造
朝代：宋

奧學居瞻數仞堂，業文自笑及肩牆。
平時江月工分影，勝日篝燈約對床。
身世我方憐枘鑿，風期君肯遽參商。
相忘兩舍雖匏繫，當有詩筒訪士鄉。
寄興化葉明府進卿二首·其二
作者：陳造
朝代：宋

一昨連甍較詐狙，缿筩合鬭未良圖。
君來嚬笑民之法，政絕鋒鋩古與徒。
俗變身如游建德，時清人不畏萑苻。
自公日有詩書樂，大府仍無急急符。
寄趙宰三首·其一
作者：陳造
朝代：宋

頫江山水簷楹外，壯觀風烟畫軸中。
詩客去留俱不惡，緩摇吟轡倚天風。
寄趙宰三首·其三
作者：陳造
朝代：宋

北山何意阻清遊，似爲江山挽得留。
客未言歸君好事，此盟端肯再尋不。
寄趙宰三首·其二
作者：陳造
朝代：宋

猛士語難熊虎樣，畫樓山立水雲間。
雄豪等作詩家助，酒處吟牋莫放閑。
寄趙帥三首·其一
作者：陳造
朝代：宋

揚州燈火萬家春，誰著詩翁寂寞濱。
舊臘新年無好况，何須更問紫姑神。
寄趙帥三首·其三
作者：陳造
朝代：宋

先生列館似翹材，慣見瓊筵爲客開。
夜夜元宵日寒食，一春儘可厠鄒枚。
寄趙帥三首·其二
作者：陳造
朝代：宋

銀鈎滿紙墮荆扉，樂事如今與願違。
撫己可憐多病過，憶公深愧食言肥。
寄郢州崔守八首·其一
作者：陳造
朝代：宋

陽關聲斷酒盃殘，昨夢回思變暑寒。
七見蟾蜍作圓缺，四馮鱗羽問平安。
寄郢州崔守八首·其七
作者：陳造
朝代：宋

將軍競病舊能詩，黄絹于今玩色絲。
何日酒兵鏖筆陣，未應羽檄諗交綏。
寄郢州崔守八首·其三
作者：陳造
朝代：宋

楚郢繁雄亞上都，莫愁風韻未應殊。
小園依舊深紅色，曾辱遨頭載酒無。
寄郢州崔守八首·其二
作者：陳造
朝代：宋

嘗記停驂古郢州，待晴曾是賈胡留。
錦囊亦有陽春句，不得親題白雪樓。
寄郢州崔守八首·其五
作者：陳造
朝代：宋

別乘修程驥騄馳，書來猶肯記衰遲。
每思膠漆班荆地，敢忘風波在莒時。
寄郢州崔守八首·其八
作者：陳造
朝代：宋

牙板聲中斂翠眉，時應歌我遣懷詞。
豈知薄宦飄零去，無復風情似舊時。
寄郢州崔守八首·其六
作者：陳造
朝代：宋

雍郎高韻似文同，水墨仍參二米風。
解搴山川歸短幅，可能陸續寄來鴻。
寄郢州崔守八首·其四
作者：陳造
朝代：宋

碧香當日薦金船，桑落宜城不直錢。
一自黄堂沉醉後，至今追憶尚流涎。
寄鄉中親友二首·其一
作者：陳造
朝代：宋

棋酒遊從嘆離羣，酒床吟筆漫飛塵。
潮乎可奈才力老，甫也尚爲南北人。
安信不隨秋鴈到，流年倏復野梅新。
南崗北阜憑高地，引首吳天幾愴神。
寄鄉中親友二首·其二
作者：陳造
朝代：宋

坐衙隨分吏分行，退食還先藥探囊。
已爲河魚廢詩酒，彊教籠鳥聽宮商。
老猶苟祿寧良計，病悟休心是秘方。
想見親朋遲歸楫，爲翁補漏斸空荒。
寄鄉中親舊
作者：陳造
朝代：宋

携書憶上上江船，撚指官曹欲二年。
白傅病多空自嘆，老坡仙去却虛傳。
人生脩短庸非命，我判浮休不問天。
來歲過君定驚笑，尚堪詩酒與周旋。
寄鄭良佐
作者：陳造
朝代：宋

書生著書貪日課，文士賣文救窮餓。
青樓歌酒屬富兒，不意此名君乃荷。
風波平地自誰始，一倡從知百人和。
東魯男子舊蹤謹，南郡諸生底逋播。
平安敢煩街吏報，潔白長賡楚人些。
流言不計兩曾參，機上慈親枉驚墮。
阮舍尤須辨南北，杜冠可無分小大。
寧知宋玉笑登徒，或指宣尼作陽貨。
璧亡誤使張儀去，兵利徒爲少卿禍。
違從兄食祇厚誣，償同舍金聊引過。
無黥可息劓可補，未信白璧青蠅涴。
君不見吾宗孟公士所傾，亦有俗子驚人坐。
寄陳居仁二首·其一
作者：陳造
朝代：宋

鵲語晨簷燈夜花，雙魚隨客到寒家。
交情從昔金可斷，別夢即今天一涯。
風雨對床他日意，雪霜欺鬢與時加。
閲人半世花開謝，更覺松筠耐歲華。
寄陳居仁二首·其二
作者：陳造
朝代：宋

尚記誅茅柳外隄，水光摇霧潤窗扉。
桑間曾是僧三宿，海上能忘鶴一歸。
野店樽罍醅脚釅，比鄰鷄鶩稿頭肥。
解顔一醉平生事，更向行藏計是非。
寄陳用晦四首·其一
作者：陳造
朝代：宋

昭代儒者尊，青雲坦脩塗。
即今子陳子，尚歌于蒍于。
滿歲不自保，爾俗苦好誣。
向來撫字工，督課有不如。
寄陳用晦四首·其三
作者：陳造
朝代：宋

詩翁磊塊胸，大邑佳麗地。
瓊也領蝤蠐，懿也目秋水。
清歌釂碧筩，粗足令公喜。
醉呼翩欲仙，誰要卿料理。
寄陳用晦四首·其二
作者：陳造
朝代：宋

百謫孟公達，三絀柳下直。
今君向于湖，頗带遷逐色。
府公酷好賢，要試心鐵石。
此學祇現前，嗟傷定何益。
寄陳用晦四首·其四
作者：陳造
朝代：宋

我初識蘇仙，談詩達旦夕。
君今與提衡，當復詫此客。
一代紫微公，文采耀楚澤。
歸來要同登，斲句慰英魄。
寄題徐虞卿醒心亭
作者：陳造
朝代：宋

人間聲利場，疾馳不知反。
營營計毫末，一益昧百損。
徐侯大雅士，探道自其本。
策勳虛明地，外累不待遣。
出能同光塵，歸念寄蕭散。
著亭得勝處，竹茂水清淺。
亭中眎亭外，畏塗塵瞇眼。
翛然得此心，萬化無餘藴。
老我尚問津，人與室俱遠。
向來卜鄰計，欲舞嘆袖短。
會當尋此盟，蔬飯同茗椀。
灑落無何遊，共閲世沈湎。
寄題高賓王詩後卷
作者：陳造
朝代：宋

韶頀充庭簉漢官，鋪紓宏偉嘆才難。
高郎袖有如椽筆，却伴秋蟲弔夜寒。
寄顧簽判
作者：陳造
朝代：宋

版財虛占籍，爲弊與年深。
挹酒空名斗，無虞可即禽。
焦頭寧自救，捫舌未渠瘖。
上幕真時望，平居念陸沈。
蠲痾丹九轉，援墜綆千尋。
容易令公喜，恩勤獲我心。
益昌留署考，神武貸抽簪。
厚德何容報，交情擬斷金。
寄馮尉
作者：陳造
朝代：宋

我遵兔徑西山麓，荆棘鈎衣塵瞇目。
憐渠此地費流光，君亦風餐并露宿。
遺蝗蹢躅無地皮，田禾蠶食猶孑遺。
洊饑可念勞可忍，君自坦坦人憐之。
繁昌亂山僅容鏬，一一到我馬蹄下。
南村喫飯宿北村，罷極憑詩寫悲唶。
即今不作勞者歌，器識視我幾倍過。
脫身箠楚吾已多，簡書趨走子如何。
皇家獵雋張雲羅，長安知己肩相摩。
五雲深深護臺閣，縹緲羣僊依碧落。
即看郭振起通泉，應笑卑陬郡文學。
寄高郵僧
作者：陳造
朝代：宋

門巷蕭然草不鋤，小軒祇置兩團蒲。
惟師表表叢林秀，眷我凉凉山澤臞。
晨飯每同三韭陋，夜棋常辦百籌輸。
一書未負西飛翼，滿寄清風到座隅。
富池廟
作者：陳造
朝代：宋

買香馬頭西，跂望富池口。
我帆廟下卸，祇費一炊久。
匆匆索冠裳，堇堇辦牲酒。
所取薦蠲潔，不必須富厚。
精魄我爲悚，勇節公則有。
出門聞風聲，萬竅一呼吼。
林摧巨木折，江驅雪山走。
繫纜下窗坐，齋心念神佑。
鄰舟瞢冒去，膽碎面黧黝。
非今羞供留，例亦罹釁咎。
交神不用卜，遲速示可否。
噬將捨舟楫，望望終稽首。
寓吳門十首·其一
作者：陳造
朝代：宋

一寒驅去還干祿，萬慮紛然祇愛山。
閲世怳如清夢覺，求田聊計白頭閑。
寓吳門十首·其一〇
作者：陳造
朝代：宋

平時觴詠妨生理，此去狂疎託上官。
但使推敲貸衝節，不煩排日報平安。
寓吳門十首·其七
作者：陳造
朝代：宋

日日烟林野市間，路人應作老狂看。
排門賞竹寧辭罵，踏雪尋梅苦耐寒。
寓吳門十首·其三
作者：陳造
朝代：宋

諸公念我閑無食，粟繼輿臺扣戶頻。
眼底梅花還索笑，酒腸詩膽已輪囷。
寓吳門十首·其九
作者：陳造
朝代：宋

禹益咨俞儼紫庭，藩星仍映使星明。
鄙夫少日三千牘，盡付詩情寫治平。
寓吳門十首·其二
作者：陳造
朝代：宋

官卑責薄得徜徉，漫仕歸來味更長。
它日故人多好事，籠鷄載酒未吾忘。
寓吳門十首·其五
作者：陳造
朝代：宋

向來勇策著書勳，一刻曾將白璧論。
老去光陰都不惜，靜看烏兔役朝昏。
寓吳門十首·其八
作者：陳造
朝代：宋

稚子浪憂陶令老，山妻終譽仲卿賢。
虎頭試寫經行處，龍具寧甘未死前。
寓吳門十首·其六
作者：陳造
朝代：宋

興闌猛輟凌江棹，重看鶑花茂苑春。
歸自乘流留亦好，浙風淮俗總宜人。
寓吳門十首·其四
作者：陳造
朝代：宋

溪翁園客問何如，可諱浮生百計疎。
不憚典衣規得酒，長因乞米衒能書。
對客再次韻
作者：陳造
朝代：宋

客來一笑同鄉味，便粉秋菰刷藕泥。
糟浥子薑仍舊法，籠緘乾笋儼新題。
白魚紫蟹空濡沫，窘兔驚麋想碭迷。
自揣臞儒合蔬糲，放麑終恐愧巴西。
對雪小吟次前韻
作者：陳造
朝代：宋

翻鴉啅鵲暝爭棲，舞絮郊原雪冰泥。
已綴瓏璁分檜柏，併揚光彩賁榱題。
撚鬚句好無前勇，索酒人歸有後迷。
客子鬢毛今愧此，忍寒挾策市橋西。
小飲俯江樓分韻得俯字
作者：陳造
朝代：宋

流光肯貸人，春事遽如許。
眼不到蜚鴻，身每念縛虎。
他日載酒約，坐受陰寒阻。
非君韻超俗，疇肯顧羈旅。
今朝鶑花前，有興浩莫禦。
茲樓可圖畫，山立瞰江滸。
壯侔彭城蘇，氣吞潯陽庾。
乘凌脫埃𡏖，盤躄上煙雨。
向來狀雄觀，尚欠魁傑語。
江山君周旋，得句忍不吐。
詩成人未醉，鄰鷄喚亭午。
新音略韶濩，至樂非簫鼓。
却話庾與蘇，今古一仰俯。
山居十首·其一
作者：陳造
朝代：宋

山間有好事，時肯問何如。
束送筯頭薤，鮮分匙面魚。
披襟偕我飽，攬髮爲君梳。
一笑塵勞外，都無病可祛。
山居十首·其一〇
作者：陳造
朝代：宋

丁年陪友舊，塵霧去駸駸。
不頼學問力，終孤雲水心。
無波真古井，躍冶豈祥金。
撫己知今是，扁舟釣碧潯。
山居十首·其七
作者：陳造
朝代：宋

萍梗纔餬口，爬沙亦畏塗。
悠然三徑地，有此百金軀。
乘興聊吟筆，無絃且槁梧。
幽居喜客醉，未遣秫田蕪。
山居十首·其三
作者：陳造
朝代：宋

忽作斷過訪，經旬閑瘦筇。
慵添和詩債，病減灌園功。
石鼎裊輕碧，庭柯零碎紅。
竹君如見慰，竟日嘯窗風。
山居十首·其九
作者：陳造
朝代：宋

一室市聲外，生經良不孤。
園花非獨笑，風竹巧相娛。
爲客求鵝母，供家課橘奴。
殘年溫飽爾，外此亦何須。
山居十首·其二
作者：陳造
朝代：宋

咀毒橫戈地，財堪博一羞。
時流正攘臂，老子解抽頭。
秦楚蝸兩角，跖夷貉一丘。
向來回晚照，了不見全牛。
山居十首·其五
作者：陳造
朝代：宋

鳥息我亦倦，行行取徑微。
石稜妨錯足，藤蔓每鉤衣。
森木各天籟，連山同夕暉。
推門吟袖冷，滿带野風歸。
山居十首·其八
作者：陳造
朝代：宋

蕉鹿謝依乘，孤高迺得朋。
閑談每褐父，清晤或鄰僧。
止酒玄真子，居家杜伯升。
此心安隠處，蜩鷽傲鵾鵬。
山居十首·其六
作者：陳造
朝代：宋

涉世慣多遻，還欣愜此心。
鷄孫當歲稔，竹母值秋陰。
言配香秔軟，行須綠影深。
繼今摩腹去，風日更蕭森。
山居十首·其四
作者：陳造
朝代：宋

居深自少客，兒輩省譍門。
日課午鐘飯，生涯三畝園。
嗜魚親蜑戶，輟果及王孫。
不惜苔錢破，橫縱步屧痕。
山行寄程帥
作者：陳造
朝代：宋

雨餘支徑濕平沙，恰稱卑官下澤車。
雜樹暝烟森立槊，亂峰迎客儼排衙。
水禽時弄蹁躚影，野草爭開細碎花。
久憶山行此如願，不應回首更思家。
崔侯燕城西高家亭復次韻
作者：陳造
朝代：宋

昔人勝踐此興懷，復見西園遊上才。
譚麈生風容滿聽，酒觴插羽未須催。
小令纖指鳴飛雹，却遣紅檀趁落梅。
更約歸來醉叢碧，將軍端豈興闌回。
布穀吟
作者：陳造
朝代：宋

潑袴不容脫，鳥語徒殷勤。
輸租質農器，有袴那解新。
官中催科吏如虎，告時趣耕爾能許。
即今春種未入田，安得縣胥知愧汝。
卑棲俛喙良易謀，聒聒彊任田家憂。
啼時未旦夜不休，班班血痕銜口頭。
人將近似測禽語，汝意真解憂農不。
或傳悍妻天所怒，姑不可撾渠不顧。
罰爲此鳥聲曩愆，警世毋爲郭家婦。
南方諛佛古到今，人持數珠家梵音。
區區說似一百八，譏訶勸相知何心。
浙風淮俗隔江水，意解禽言乃如此。
蘇黄妙句誰嗣之，兩地流傳併須紀。
世間儒墨紛相攻，巨細彼此臧穀同。
爭如痛飲卧長晝，付渠馬耳射東風。
帥寄詩再次韻
作者：陳造
朝代：宋

才力高下岐雲泥，龜鏡國老乳臭兒。
紛紛過眼敗人意，棘端覓猴毛不皮。
江西久無金華伯，平水未識元微之。
府公牙頰著天籟，吮潄濩武鳴咸池。
江城屢雪傳新作，梁園賦客讓瓌奇。
振兩文忠舊號令，赤手破敵無所持。
小人拜賜但袖手，匪報未辦瑶華詩。
平江府天申節致語口號
作者：陳造
朝代：宋

擗麟侑酒紫皇家，降乙開祥寶祚賒。
又見仙真奉瑶檢，從教日月數金沙。
星明丙極方呈瑞，燕敞需雲共拜嘉。
睿算的知天與久，大椿何必問南華。
庚子冬望雪二首·其一
作者：陳造
朝代：宋

冬盡風霜只薄寒，人將雨雪卜新年。
癡兒不問豐凶事，但快茆簷炙背眠。
庚子冬望雪二首·其二
作者：陳造
朝代：宋

隴麥枯時雪意濃，可堪新日已曈曨。
因循度臈無三白，孤負明年飽二紅。
庾樓
作者：陳造
朝代：宋

晉起不由德，亦坐崇清虛。
陵夷莫挽回，後世猶受汙。
庾非適用才，夷甫真其徒。
樓以庾得名，而庾愎且迂。
面勢瞰空闊，簷楹煥丹朱。
遐想如不及，效尤無乃愚。
風流與經濟，本自珉玉殊。
空譚養虛譽，胎禍取炭塗。
峻約火燎原，典午轅下駒。
舉扇障蜚塵，王叟寧厚誣。
狥名不既實，扁榜誰權輿。
得興偕下僚，小節安足模。
捍患識黄樓，仰高題景疎。
于是復間然，吾言乃迂儒。
廳事落成致語口號
作者：陳造
朝代：宋

向晚簾櫳上玉鈎，縣人應指小瀛洲。
龍蘭烟外調宮羽，羅綺香中擁獻酬。
百祀規模新壯觀，一時文武極風流。
月明鼓吹煩重賦，終恐清新媿少游。
張丞再有詩次韻
作者：陳造
朝代：宋

仰高排奡玩清圓，學力卑摧舊判年。
後進或夸金擲地，前修猶是斗橫天。
晚規省語安衰病，暇復分題攪醉眠。
祇有君詩追古作，未忘緗素遣兒傳。
張丞見和次韻答之·其一
作者：陳造
朝代：宋

中年賦遠遊，羣僊謂匹敵。
朅來吏海隅，笑死鶴背客。
昔人混屠酤，不取俗眼識。
惟應赤城老，默許分半席。
張丞見和次韻答之·其三
作者：陳造
朝代：宋

我本山林人，娛老有日用。
時須禽一戲，暇乃笛三弄。
言償作縣責，顧敢寶所重。
催科未妨拙，防速牙角訟。
張丞見和次韻答之·其二
作者：陳造
朝代：宋

故人十年別，牆宇今密邇。
譚勝復詩工，排日有歡喜。
所嗟連城璧，過詫窶人子。
何况政術疎，一一頼提耳。
張丞見和次韻答之·其五
作者：陳造
朝代：宋

男兒鼎珍食，富貴倚稽古。
不然東山車，穩載十眉女。
可憐强項令，俗塵塞腸腑。
端如溧陽尉，老訴食薺苦。
張丞見和次韻答之·其四
作者：陳造
朝代：宋

張陳舊莫逆，雅趣瑟和琴。
器用異所宜，渠觀與山林。
朝來覽鏡笑，鬢雪無可侵。
但辦摩衰眼，送君立班心。
張守招隠
作者：陳造
朝代：宋

春風吹作萬家春，誰得聯鑣從使君。
微徑問花同載酒，深堂剪燭細論文。
王郎把臂簪仍盍，嚴老呼舟首又分。
安得雲龍隨上下，佳辰不復嘆離羣。
張守有和章復次韻三首·其一
作者：陳造
朝代：宋

一骨萬金知未愜，五雲七字不妨賒。
此翁久斷揚州夢，徑付凝香舊主家。
張守有和章復次韻三首·其三
作者：陳造
朝代：宋

閑舒側理題長句，漫與胎仙紀往回。
花徑宿鶑樓著燕，因思如願賦歸來。
張守有和章復次韻三首·其二
作者：陳造
朝代：宋

接翼鴻冥聊爾爾，大書麟獲更儀儀。
雄邊仙伯橫琴處，應道蘇耽興盡歸。
張守送羊羔酒將以三絕次韻答之·其一
作者：陳造
朝代：宋

生嘗跪乳資名教，死去遺芳謚碧香。
洗盞開嘗吾未敢，稱冤肯入菜羹腸。
張守送羊羔酒將以三絕次韻答之·其三
作者：陳造
朝代：宋

甕中別作一家春，羒羜微生得效珍。
少貸陶家煎雪水，更論徐邈對賢人。
張守送羊羔酒將以三絕次韻答之·其二
作者：陳造
朝代：宋

小槽清凝带羶香，釀法知非羸角羊。
拜賜未辭乾講舌，呼兒留得薦蒸嘗。
張秀才復留爲作
作者：陳造
朝代：宋

郵城望繁川，渺莽天一陬。
親知非不多，噬肯一來游。
張侯我石友，前輩放一頭。
逃俗火避濕，赴義鷹辭韝。
窮谷喜足音，况接大雅流。
前之翩然來，今復欣然留。
茲非爲我歟，厚意胡宜酬。
日邊有知己，崇論親冕旒。
故人書沓來，擁麾淮上州。
置彼肯就此，與世風馬牛。
文字有至味，過從無珍羞。
山院作僧過，竹靜荷氣浮。
載下東野拜，幸貸別離憂。
從渠夸毘子，見謂君何求。
張秀才枕屏
作者：陳造
朝代：宋

寒風慘澹森木古，羣鴉無人自翔舞。
重山積水幾里所，稍見孤舟渺煙雨。
意吞洞庭卓天姥，短屏數幅渠能許。
何時去作湖山主，還喚詩翁來著語。
强同年次子挽詩二首·其一
作者：陳造
朝代：宋

識子初衿佩，嶄然自夙成。
風猷乃公似，文字老夫驚。
遽隕連城器，難推造物情。
新宮漫仙伯，政復待君銘。
强同年次子挽詩二首·其二
作者：陳造
朝代：宋

弱歲不好弄，俯窺同隊魚。
開編便頭角，諸老辦吹噓。
囊錦餘詩草，悲風忽輤車。
人今埋玉恨，清淚灑衣裾。
彭尉焚巢二首·其一
作者：陳造
朝代：宋

彭家柳邊堂，江色潤書畫。
迺公根柢學，衣傳自心會。
唾手勳業餘，探妙文字外。
區區青紫計，韋子豈君配。
神物護揮毫，而不告成壞。
赫炎卷地過，椽瓦了無在。
頼是堂間書，萬軸腹中載。
迺公洞天理，否傾則爲泰。
向來薦才名，開口取猜怪。
從今柳先生，頗爲參元快。
彭尉焚巢二首·其二
作者：陳造
朝代：宋

迺翁五車讀，弓劍初一命。
九十歸田園，顔丹眼如鏡。
客來不告倦，筆落有餘勁。
霜嚴草花落，松柏獨也正。
吾憐盼與札，徐閲襄昭定。
濟美竟寂寞，陳編漫輝映。
翁家戲綵郎，足繼賢業盛。
雄詞逼王楊，奧學窺韓孟。
援今校古昔，兩翁猶此病。
今段天試君，處此要以靜。
待衆官致語口號·其一
作者：陳造
朝代：宋

公堂錦繡映簪紳，不著人間一點塵。
地窄尚堪紅袖舉，情孚那復白頭新。
蔗漿玉醴壺天晚，翠蓋紅巾暑月春。
况是山城無一事，醉鄉賓主屬吾人。
待衆官致語口號·其二
作者：陳造
朝代：宋

爐熏抽蕙褭高寒，列宿低光近醮壇。
夜屋忽驚簷溜響，曉畦旋放桔槔閑。
政須酬酢乘多暇，況間憂虞取一歡。
投轄孟公留客意，應伴月路醉扶還。
徐南卿友竹軒二首·其一
作者：陳造
朝代：宋

皺縠香羅裹瓠壺，此君高韻豈其徒。
蕭然相對心莫逆，敢謂徐郎山澤臞。
徐南卿友竹軒二首·其二
作者：陳造
朝代：宋

嘯風含月近窗扉，金鎖瓏璁鳳尾齊。
况復頼君相引重，一時同作辟塵犀。
徐南卿招飯·其一
作者：陳造
朝代：宋

徐郎陋巷四立壁，乘間亦戒賓友食。
慈親衰鬢不供剪，定賣春衣典書冊。
念君治具良騷騷，與渠侵早來得得。
小樓十客不餘地，猶勝陶翁劣容膝。
江西米𥽏絲作窩，吳國香秔玉爲粒。
嗣宗阿戎各好士，笑頡羹鄙仍婦德。
老子旅寓得此飽，勃鬰詩情喙三尺。
出門未妨雨墊巾，萬屐聲中緩歸策。
徐南卿招飯·其三
作者：陳造
朝代：宋

白晝曲肱睨東壁，鸒斯空復賊糧食。
晚途自笑硯生埃，少日頗嘗韋串冊。
生世恐隨草木腐，忍使功言兩無得。
長安寧無翕赩者，自疑有鐵關腰膝。
樂天任運時近酒，子房逃榮猶却粒。
求窮我者迄未知，夫此誰怨夫誰德。
擬訪鶑花豁襟抱，門外雨餘泥一尺。
山陰不待興盡回，掠面東風寒策策。
徐南卿招飯·其二
作者：陳造
朝代：宋

東隣客來每堅壁，西鄰客來常蓐食。
旅中一飽豈細故，偕舉大事書之冊。
末路孜孜食眠計，外此敢忘戒在得。
蘇端向我顔色好，衝雨不辭泥沒膝。
居貧頗禁惡客惱，念子秤薪仍數粒。
肺可用禴米可餠，併付饞僮飽君德。
人謂裁詩等裁錦，拙婦渠能把刀尺。
陶翁宜報苦未賡，搜攪肝腸閑倚策。
徐陶會
作者：陳造
朝代：宋

松底軒窗卸虎韉，竹簾閑褭石爐烟。
山間風日小春後，會裏杯盤長至前。
蟻子醪敷能及客，彈圓侯栗不論錢。
巖棲野嘯平生意，失脚塵埃雪滿顛。
得姪消息二首·其一
作者：陳造
朝代：宋

甚喜年穀熟，仍聞佳食眠。
郡人新過此，鄉信得真傳。
社酒浮蛆淥，湖魚割玉鮮。
平時計安穩，莫靳里胥錢。
得姪消息二首·其二
作者：陳造
朝代：宋

二頃居耕穫，爲謀未覺非。
輸租能早計，坐社莫相違。
念我官將滿，連宵夢只歸。
團欒老丘壑，肯作食言肥。
從王守獵
作者：陳造
朝代：宋

生世能忘塵外趣，官居定作車中婦。
男兒胸次萬斛寬，不著塵埃著詩酒。
虎頭起秀屹雙高，層城更是干青霄。
使君領客凌縹緲，天風颯颯摇旌旄。
吳嶠魯山青未了，眇視平淮衣带繞。
艷歌濃笑碧雲深，聲下人間却驚鳥。
不妨卷障下煙霏，翠袖紅粧旋打圍。
杯行飛瀑亂歌吹，蜚霧暗香俱在衣。
詩翁得興飛綵筆，銅丸脫手初無迹。
酒酣登車接離倒，馬上梁州霜月白。
復吳祕正五詩·其一
作者：陳造
朝代：宋

武陵邁往氣，當世隠一敵。
揚眉諸公間，甘作遷客客。
裔孫典刑在，磊落抱深識。
我學謝柳州，顧肯睨門席。
復吳祕正五詩·其三
作者：陳造
朝代：宋

我如不材材，自誑無用用。
向來風月前，詩筆頗吟弄。
低摧髮皓白，無與世輕重。
枯株欲丹黄，因君彌自訟。
復吳祕正五詩·其二
作者：陳造
朝代：宋

簿書阻從遊，人遠嗟室邇。
胥徒怪坐忙，眉睫若爲喜。
方賡于蒍于，忽誦子虛子。
悠然得此心，外累蚊過耳。
復吳祕正五詩·其五
作者：陳造
朝代：宋

君詩用功深，平處猶近古。
北斗燦繁星，拜賜詫兒女。
亦思貂可續，中夜攪肺腑。
攬鬚粲一笑，笑翁祗自苦。
復吳祕正五詩·其四
作者：陳造
朝代：宋

作宰古尚教，宓齊但橫琴。
唐吏猶易爲，讀書或松林。
一從來海瀕，琴書暗塵侵。
俗有古今異，鞭扑違寸心。
復次韻四首·其一
作者：陳造
朝代：宋

諸李辭章推李白，向來蜀道賦噫吁。
房陵山險猶如許，石穴巴邛定不誣。
復次韻四首·其三
作者：陳造
朝代：宋

十里髻鬟誰綰結，半天蒼翠自嶙峋。
教兒莫憚依山住，闊領裁衣盡土人。
復次韻四首·其二
作者：陳造
朝代：宋

昔上瞿塘灩預堆，盤渦如井放船開。
山行歡喜今非錯，備見梢濆撆漩來。
復次韻四首·其四
作者：陳造
朝代：宋

病肺還孤竹葉青，小園春去尚深扃。
春衫紅藥强相比，婢子可憐無性靈。
復次韻寄程帥二首·其一
作者：陳造
朝代：宋

節物匆匆可挽追，直須樂事趁芳時。
行春倏喜花圍屋，借景何殊月在池。
對酒不無桃葉女，扣舷却笑木腸兒。
山家有約須重到，定放遊人張水嬉。
復次韻寄程帥二首·其二
作者：陳造
朝代：宋

人家禊祓競攀追，刺史春遊正此時。
羯鼓聲中花作錦，壺籌多處酒爲池。
絕須絲竹娛安石，賸有篇章付雪兒。
聞道續貂容下客，老無佳句坐荒嬉。
復程平叔
作者：陳造
朝代：宋

早歲雄文手自編，偶同聞喜聽鈞天。
漫爲官去吾何取，肯寄詩來子定賢。
潘岳自憐頭易白，士安况苦病相纏。
羨君身健須如漆，萬里亨衢穩著鞭。
循資趙宰有賀詩次韻三首·其一
作者：陳造
朝代：宋

宦塗跛鼈陵坡上，學舍寒蟬飲露清。
蹩躠强顔纔跬步，不應天驥與論程。
循資趙宰有賀詩次韻三首·其三
作者：陳造
朝代：宋

反唇餘子輕玄白，屬目耆儒上紫清。
老境我甘追汗漫，明時君合訂章程。
循資趙宰有賀詩次韻三首·其二
作者：陳造
朝代：宋

蒿帛入門無幾潤，妻孥食粥有餘清。
輕肥騰趠非吾願，矻矻雌黄且課程。
念衰
作者：陳造
朝代：宋

心意彫殘底自娛，每臨清鏡笑頭顱。
詩從多病難爲好，官過中年劣勝無。
急景驅秋著髭鬢，歸鴻銜夢下江湖。
更應載酒高陽伴，誤輟歌呼話故吾。
思歸
作者：陳造
朝代：宋

薄宦隨漂梗，流光任迅湍。
家山蝶夢隔，節物鴈空寒。
撫事頻回首，微吟小凭欄。
多情但烏鵲，時肯報平安。
急筆次梁教授韻
作者：陳造
朝代：宋

旱氣如燬民其咨，漂然一雨喜可知。
醮席龍壇揭精意，青章祝號免愧辭。
馨香了知罔時怨，耕耦亟用發爾私。
四鬴足食可倚俟，三年餘蓄夫何疑。
小麥囷藏繭已擇，及此得雨未後時。
陰晴向人信大巧，此柄似付吾輩持。
豈特貧窶免逋捕，抑令催歛減箠笞。
旱魃蝗蝻方躑躅，不待炎火俄殲夷。
吾皇聖德帝所佑，上瑞何必占蓍龜。
職民之憂假守事，遇災詎可缺禱祠。
貪功謂盜古不予，讀詩愧色浮清涯。
揣己未敢拜此賜，亦念佳句堪療饑。
擊鉢千紙久不講，聚頭一醉屬有期。
自公退食况病減，今我不樂將誰欺。
青樓歌舞有新按，中年絲竹聊自怡。
已戒隸人謹約束，酒闌一屏驪駒詩。
急筆贈歐處士
作者：陳造
朝代：宋

南州江山昔所歷，雨峰黯靉晴江碧。
幾年思之忽墮前，政得歐生醉時筆。
斯人歷覽山川奇，得興落筆天露機。
不須十日五日一水石，已可王宰相攀追。
相逢便整南歸柂，短章許君慵未果。
酒邊搜句敢言工，不解似君般礴臝。
愛笋
作者：陳造
朝代：宋

犀非犀，玉非玉，拂拂輕霜浮脆綠。
披籜含梢欲成竹，娟娟褭褭森可束。
稀間只稱佳月照，勁處差耐清風觸。
少忍充庖得補林，主人爲目不爲腹。
論材似也子勝人，終竟鼻祖與膏馥。
官閑盡日據胡床，樂與此君同避俗。
冷笑京華癡少年，枉費千金買花木。
感事十詩上李侍郎·其一
作者：陳造
朝代：宋

齊人石爲瓠，自視比金璧。
鑽之不能竅，寶此果何益。
人士爲己學，落落肯如石。
當知井用汲，又惡匏不食。
感事十詩上李侍郎·其一〇
作者：陳造
朝代：宋

幽人一床書，不肯睨侯伯。
領會有真樂，未厭四立壁。
平日太玄經，看人五鹿客。
今代元紫芝，獨未覘顔色。
向來縈清夢，倏喜得親炙。
一洗衰俗耻，滿腹志願畢。
感事十詩上李侍郎·其七
作者：陳造
朝代：宋

長松倚絕壑，高蘿纏綿之。
蒼山屹半空，白雲相因依。
揮策馬不前，自問此何時。
聖賢運化樞，奇髦各騖馳。
躑躅諸儒後，槁暴窮山爲。
槃木貴有因，平心勿嗟咨。
感事十詩上李侍郎·其三
作者：陳造
朝代：宋

鄰女德稱色，婉孌白玉溫。
無資嫁未售，行媒不顧門。
佩是親紉蘭，庭有手植萱。
君子正求匹，不聘甘難婚。
芳歲逝不留，苦節中彌敦。
澗潦有遺采，此意與誰論。
感事十詩上李侍郎·其九
作者：陳造
朝代：宋

枉尋固已汙，索價則已欺。
人生功名念，舒卷自一時。
榮辱取所適，窮達非敢知。
及物儻在道，卑官亦可爲。
咄咄厭矮屋，心無一日嬉。
還應乘田翁，笑汝太矜持。
感事十詩上李侍郎·其二
作者：陳造
朝代：宋

客來自羅浮，遺我藥如粟。
茹之三頓首，已覺顔如玉。
飛浮日月傍，夜訪銀河宿。
和氣均人寰，坐使年穀熟。
感事十詩上李侍郎·其五
作者：陳造
朝代：宋

荆璞自楚寶，顧終雜土木。
和氏浪三獻，一身已再辱。
小儒褐衣底，磊落幾荆玉。
把玩坐蓬屋，和應笑遺俗。
善價誰不懷，一辱詎可贖。
吾亦笑和氏，葵猶衛其足。
感事十詩上李侍郎·其八
作者：陳造
朝代：宋

燕君市駿心，一昔馳九野。
豈知千里足，近出鹽車下。
臨風非一鳴，幾謂無識者。
詳肉略之骨，曠古無善馬。
感事十詩上李侍郎·其六
作者：陳造
朝代：宋

伯夷困采薇，名不厠周亂。
敬通可言命，四七拱炎漢。
聖主方側席，士或槃薖澗。
有斧苦無柯，古今同此嘆。
大人世鳳麟，吐握豈云憚。
么麽未足數，一官從浪漫。
感事十詩上李侍郎·其四
作者：陳造
朝代：宋

國工鑄良劍，髮白心志悴。
晶熒淬歛餘，干莫并犀利。
入匣蟄虬龍，落手懾魑魅。
衛身未足道，適用在一試。
樓蘭猶頡頏，顧汝豈虛器。
感興
作者：陳造
朝代：宋

如鏡江流去，奔馳合自羞。
病容霜後葉，歸興浪前漚。
岐路三生債，風埃一飽謀。
山田饒芋栗，珍重故園秋。
慶元冬再到盱眙四首·其一
作者：陳造
朝代：宋

虎頭山下參天柳，親見栽時共我長。
柳自摧殘人自老，半生不抵熟黄粱。
慶元冬再到盱眙四首·其三
作者：陳造
朝代：宋

醴筵曾作二年留，靜鎮人今郭細侯。
望斷江南空夢到，西風斜照白楊秋。
慶元冬再到盱眙四首·其二
作者：陳造
朝代：宋

平日朝京此問途，如今一水剪坤輿。
客來羨殺閑鷗鷺，北翥南飛得自如。
慶元冬再到盱眙四首·其四
作者：陳造
朝代：宋

日行犖确面孱顔，舊慣山居意易闌。
見說煙雲暝崷崪，北人爭指畫圖看。
戒飲三詩·其一
作者：陳造
朝代：宋

毒痡痛受辛，斬刈憎暴秦。
杜康與儀狄，賊物其罪均。
商毒烈火炎，岐鎬方陽春。
秦暴虓虎搏，歐粵無顰呻。
二子起酒禍，古今同湛身。
計實乃鴆葛，適口良甘醇。
文錦覆深穽，病媒鬼之鄰。
劋殺不遺迹，辛政猶爲仁。
今子知所戒，浮俗豈其倫。
生世千金軀，况復富席珍。
戒飲三詩·其三
作者：陳造
朝代：宋

自我銘盤盂，覆盃遠麴糵。
人或安清修，身亦享黄髮。
柰何悠悠者，沈酗無虛日。
言之每逢怒，周誥存苦闕。
狂悖貽世戒，氣血瞢中竭。
持觴勸客意，彼肯獨夭折。
投轄車鈐頸，抽腸擢其骨。
交遊多若人，自重要勇决。
關須太虛閉，交繼叔夜絕。
毋興聖賢悲，濡首右臂折。
戒飲三詩·其二
作者：陳造
朝代：宋

中古避世者，或以飲自名。
世網未易脫，顛眩寧其情。
嗟哉竹林子，嚌茹日瓶甖。
時既謝周漢，顧肯羨久生。
中聖憐徐邈，種秫想淵明。
卯金當塗高，委質吾顔頳。
偕我偶盛時，生亦未易輕。
况子淑茂資，天驥趣修程。
論才應時須，挺志爲親榮。
親言銘肺肝，盍師陶士衡。
戲作
作者：陳造
朝代：宋

書生稟賦紙樣薄，平日扶衰惟粥藥。
一日飲濕小嚙肥，河魚數日煩醫治。
佳辰府公約把酒，嚴斥厨丁預節口。
借問主賓酬酢餘，還許公榮袖手無。
厚味腊毒古不予，如作病何仍古詰。
生世例非金石堅，支離如我更可憐。
饞噇動使諸病入，冷坐亦復百憂集。
彭殤瘠肥本自齊，此理祇許蒙莊知。
筯下萬錢無足取，厨薦三韭徒自苦。
法士語飲應且憎，何如卧客懷中醉不譍。
婪酣任人嗤穀伯，何如辟穀高人師黄石。
陳遵張竦枘鑿夫何爲，彼此未可相是非。
七十老翁誰能促戚縛此戒，醉死病殂吾命在。
戲促黄簿鷄粥約三首·其一
作者：陳造
朝代：宋

微吟仰屋耐調饑，腹負將軍竟是誰。
側耳鄰翁隔牆喚，黄鷄粥熟是何時。
戲促黄簿鷄粥約三首·其三
作者：陳造
朝代：宋

隻鷄可饜小人腹，未羨侯家千足羊。
借問解黿食指動，何如蒸鴨瓠壺香。
戲促黄簿鷄粥約三首·其二
作者：陳造
朝代：宋

鵝炙博嗔寧復計，馬肝知味不須評。
老宜此輩充庖宰，更問鑽籬與不鳴。
房州到任交倅事筵致語口號
作者：陳造
朝代：宋

平時風義等肩差，况此周旋別乘衙。
湛淥徐傾卜夜酒，欹紅同插殿春花。
成規燦備堪從事，殊渥便蕃定拜嘉。
爛醉長吟答佳致，不妨賓主各詩家。
房陵十首·其一
作者：陳造
朝代：宋

似聞僊伯厭乘龍，常混紅塵市井中。
覿面未須趄避我，褰衣無計{⻊叉}尋公。
房陵十首·其一〇
作者：陳造
朝代：宋

翁媼同圍老瓦盆，倒篘新酒雜清渾。
枧南枧北皆春社，且放烏犍卧晏溫。
房陵十首·其七
作者：陳造
朝代：宋

杯酒清濃肉更肥，咸言趁社極歡嬉。
丁寧向去坐年日，要似如今斂脯時。
房陵十首·其三
作者：陳造
朝代：宋

雩壇歌舞雜嗟吁，下酉猶濡上酉枯。
誰謂朝來一拆雨，歡聲已覺沸通衢。
房陵十首·其九
作者：陳造
朝代：宋

刈罷秋禾未敢慵，更須趁逐過殘冬。
城中竹筊今年貴，鹽茗新來免闕供。
房陵十首·其二
作者：陳造
朝代：宋

陰晴未敢捲簾看，苦霧濛濛鼻爲酸。
政使病餘剛制酒，一盃要敵澇朝寒。
房陵十首·其五
作者：陳造
朝代：宋

夏田少雨富來年，多雨何妨穡事秋。
已戒日供皮子麵，更教晚稻飽霜收。
房陵十首·其八
作者：陳造
朝代：宋

農閑閭里有逢迎，白飲傍邊骨在羹。
老稚不妨頑過日，邊頭難得是升平。
房陵十首·其六
作者：陳造
朝代：宋

跨牛待得夕陽回，在處諸嫲笑口開。
已借蠟錢輸麥稅，免教緝捕闖門來。
房陵十首·其四
作者：陳造
朝代：宋

竹屋高低正復斜，蔚藍影裏著人家。
底消山峽三分瘴，爭課盧仝七椀茶。
招山陽高徐二生飲二首·其一
作者：陳造
朝代：宋

梅花時節屢開樽，欲贈梅花欠可人。
令日有人梅樣好，遲君同賞雪中春。
招山陽高徐二生飲二首·其二
作者：陳造
朝代：宋

欲作山陰興盡回，良思與子共銜杯。
要須人境俱清絕，好抱瑶琴踏雪來。
招朱法曹趙宰趙予野飲·其一
作者：陳造
朝代：宋

秦郵望儀真，相與不三驛。
仕學四十年，此地幾旅食。
寓公芹泮士，十九盡親識。
茲遊最奇偉，詩壇許投迹。
每當觴詠間，不蓋慙頰赤。
赤手桃虓虎，空弮抗雄戟。
四盼號猿手，未敢箭鋒直。
排日有勝踐，尚恐坐岑寂。
纔卷俯江帳，復蠟東園屐。
小奚費收攟，巨橐珍的歷。
摩挲歸裝富，足容傲侯伯。
招朱法曹趙宰趙予野飲·其二
作者：陳造
朝代：宋

自公置簿領，來作一笑適。
表表三英粲，各各萬夫特。
揆予自僑寓，人詫有此客。
風煙入揮毫，江山皆動色。
尚友古所貪，解后歸來得。
今朝鄉思動，招邀話暌隔。
非復向軒豁，但有新凄惻。
吟詩尚爾工，把酒不能喫。
縣知短長亭，小蓬雲月白。
還應蘧蘧夢，蜚墮清江側。
招鄭良佐
作者：陳造
朝代：宋

向來聞名思見面，常恨東西異鄉縣。
即今去我一葦航，亦復經年不相見。
重陽佳辰可虛辱，橙香蟹肥家釀熟。
相過一醉猶待速，爲君已約東籬菊。
挽章·其一
作者：陳造
朝代：宋

隠操人將處士看，寧知器業自槃槃。
襄陽耆舊今餘幾，儒館先生定莫攀。
元亮歸來猶責子，德公老去竟無官。
子孫忠孝聯三綬，說似前人合厚顔。
挽章·其二
作者：陳造
朝代：宋

少微前夕欲無光，白首俄傳地下郎。
一代衣冠郭太宅，百年文物鄭公鄉。
松煙黯慘空黄壤，芝檢紛綸漫紫囊。
人過新阡應下馬，不論知識涕滂浪。
携襄陽詩卷示子孫再次韻
作者：陳造
朝代：宋

還家未澣衣袂泥，聚首笑語環孫兒。
挽鬚倒褚問所得，酬倡定續陸與皮。
小子情話吾所師，指瑜擿瑕切中之。
謂公傑作含古意，白月在天影在池。
阿翁贔屭十駕足，故步雖在欠新奇。
向者護前今不爾，自呼罰爵爲汝持。
與問潮乎奈吾老，亦喜商也能言詩。
教授有詩再次韻
作者：陳造
朝代：宋

人間望晴雨，長若物所隔。
虧成間十五，嘉穀信多厄。
假手方寸丹，誠與爐煙升。
風伯齟齬之，不容徹九清。
玄雲起西北，似副祈禜意。
驚飈鏖晚空，汛灑第末勢。
寄聲主雨神，雲車盍小留。
咄嗟澤枯槁，爲人消殷憂。
輔帝凝太和，繫子一引手。
如昔五三代，濟時須聖偶。
詩壇我賤工，康莊自途窮。
眩旋向良樂，并御天閑龍。
散花洲晚泊
作者：陳造
朝代：宋

畧眼毛山夾，枯涸不可留。
風帆劈箭去，遼海吹一漚。
長年面死灰，死爭如赴仇。
一飯六十里，幸泊散花洲。
呼婦具盥櫛，命酒浣驚憂。
我無資身策，老計餬口謀。
勿云朝不坐，叱馭復何求。
奔車非伯夷，覆舟無孔丘。
薄德既謝此，身世付浮休。
亦念三徑具，歸從沮溺遊。
笑說今日快，擊轅爲渠謳。
別留初熟酒，飲處酹陽侯。
散解廟行
作者：陳造
朝代：宋

巨靈揮斧山爲拆，谽谺飛出寒溪碧。
南酉北枧皆戶家，種秧插稻供衣食。
此水不枯歲不饑，此溪不涸龍是司。
森木古屋龍所宅，人家望歲如取携。
笳簫嗚嗚坎坎鼓，秋報春祈從父祖。
鷄豚肥腯社酒香，擎跪曲拳誰敢侮。
年時雩禱嗟徒勤，適龍睡熟喚不聞。
溪心蒿艾化埃壒，可怪嘉穀遭惔焚。
千溝萬澮分飛瀑，面露摇風際天綠。
懷寶睡足龍亦驚，雁門之踦此焉復。
安得溪水長滂浪，龍不忸怩民樂康。
向來野草填饑腸，怨氣括作頤下囊。
文帝
作者：陳造
朝代：宋

君王儉德本天然，蕭相鳩營已造天。
不見千門并萬戶，露臺雖罷未爲賢。
文炳近歲節感愴作詩寬之
作者：陳造
朝代：宋

嚴侯才氣舊無朋，晚作江淮肉食僧。
飽對風烟吐膏馥，時因節物動銷凝。
君今宛是林和靖，我亦何如杜伯升。
濁酒寒菹共一笑，未妨同剔課詩燈。
新林小憩見花二首·其一
作者：陳造
朝代：宋

白玉毬團青玉枝，幽芳不恨見春遲。
酴醾過後榴花未，管領風光更是誰。
新林小憩見花二首·其二
作者：陳造
朝代：宋

略得花邊一欠伸，羅衫歸去滿緇塵。
鳴鳩乳燕空多思，苦雨凄風不貸春。
旅館三適·其一
作者：陳造
朝代：宋

厥初木禾種，移殖雲水鄉。
粉之且縷之，一縷百尺彊。
勻細繭吐緒，潔潤鵝截肪。
吳儂方法殊，楚産可倚牆。
嗟此玉食品，納我蔬蔌腸。
匕筯動輒空，滑膩仍甘芳。
豈惟僕飺餌，政復奴桄榔。
即今弗洎感，頗思奉君王。
旅館三適·其三
作者：陳造
朝代：宋

佳齊肯見分，春意偕客至。
誰將清白名，言代碧香謚。
起瀹饒磁甌，玩吮色香味。
醍醐馥牙頰，沆瀣沃肺胃。
桑落古宜城，不足偕品第。
我病久不飲，此日欲小醉。
快哉羈寓中，乃遣拜嘉惠。
一盃先晨飯，欻作凌雲意。
米飯薦燒豬，佳此三者備。
飽足仍酣醺，眇睨人間世。
旅館三適·其二
作者：陳造
朝代：宋

雋永項上臠，紅嫩劣带膋。
彼美大欄君，坐受羣毛朝。
鼎湆走真味，正藉松炬燒。
芼我銀絲窩，葱豉巧和調。
堇塗非所宜，淑郁如蘭椒。
腹腴但下隸，羶根合藤條。
併填長翁腹，未覺喉牙摇。
但訝大嚼餘，無補詩腸枵。
早夏·其一
作者：陳造
朝代：宋

安石榴花猩血鮮，凉荷高葉碧田田。
鰣魚入市河豚罷，已破江南打麥天。
早夏·其二
作者：陳造
朝代：宋

滿地榆錢未掃除，畫簷忽復燕將雛。
風窗夢破搔頭坐，重課兒時讀了書。
早春十絕呈石湖·其一
作者：陳造
朝代：宋

不是風寒即雨寒，朝來春意破天慳。
怪君未解春皇意，恐把韶華付等閑。
早春十絕呈石湖·其一〇
作者：陳造
朝代：宋

館娃宮外趁遊人，不見湖山自在春。
聞道石湖清絕處，芳時不著綺羅塵。
早春十絕呈石湖·其七
作者：陳造
朝代：宋

虎丘僧宇瞰坡陀，幾許香軿載酒過。
遊子花驄烟外駐，麗人塵襪水邊多。
早春十絕呈石湖·其三
作者：陳造
朝代：宋

樹外晴雲不擬飛，東風無力愜單衣。
垂楊院宇斜陽裏，還是鈎簾待燕歸。
早春十絕呈石湖·其九
作者：陳造
朝代：宋

鴟夷古錦犢車轅，盤薄沙鷗舞蝶前。
少日長安聚蚊夢，莫年詩酒解隨緣。
早春十絕呈石湖·其二
作者：陳造
朝代：宋

倏看媚白破梅枝，更喜嬌黄著柳絲。
春事斬新當客眼，可須山鳥報人知。
早春十絕呈石湖·其五
作者：陳造
朝代：宋

杏羞桃澁要詩催，客子情鍾倍費才。
惜欠王家千杖鼓，輥雷聲裏看花開。
早春十絕呈石湖·其八
作者：陳造
朝代：宋

緩引牙檣載綺羅，寬圍絲錦著笙歌。
小擡醉眼遊絲外，夕照御城奈樂何。
早春十絕呈石湖·其六
作者：陳造
朝代：宋

未須看竹扣人門，且復尋梅過水村。
香片點衣歸馬健，臨風只博斷吟魂。
早春十絕呈石湖·其四
作者：陳造
朝代：宋

中林頻度養花風，合放林梢一點紅。
蝴蝶與春偏有約，依依先占去年叢。
早步湖上
作者：陳造
朝代：宋

忽忽京塵漬客衣，正須軒曠一伸眉。
獨行初日葱蘢處，不待游人雜遝時。
魚樂暗摇亭樹影，風輕閑弄水雲姿。
因循又耐簫歌聒，早晚湖山細入詩。
明妃曲
作者：陳造
朝代：宋

漢宮第一人，只合侍天子。
四絃春風手，可用入胡耳。
天生國艷或爲累，金賂畫工寧不耻。
玉顔初作萬里行，朔風黧面邊塵昏。
路人私語淚棲睫，况妾去國懷君恩。
穹廬漸耐胡天冷，政復難忘心耿耿。
夜深拜月望長安，顧嘆當時未央影。
胡雛酌酒單于舞，銘肺千年朝漢主。
傳聞上谷與蕭關，自頃耕桑皆樂土。
向來屯餉仍繒絮，廟算年年關聖慮。
但令黄屋不宵衣，埋骨龍荒妾其所。
春寒六首·其一
作者：陳造
朝代：宋

掃雪階頭曉未乾，東風作惡鼻仍酸。
西園點檢江梅後，祇有櫻桃不避寒。
春寒六首·其三
作者：陳造
朝代：宋

衰年心緒自低摧，可是青春昧一來。
幾日不教書作祟，爲留病眼向花擡。
春寒六首·其二
作者：陳造
朝代：宋

稍稍春光到眼中，衝寒試與小搘笻。
杏花已尾櫻桃拆，正要深紅間淡紅。
春寒六首·其五
作者：陳造
朝代：宋

清明寒食經旬是，笑問風寒更幾餘。
小杏惜香春恰恰，新楊弄影午疎疎。
春寒六首·其六
作者：陳造
朝代：宋

平明欲斂雲復厚，薄晚未休風更顛。
老怯春寒不宜出，下帷添火擁書眠。
春寒六首·其四
作者：陳造
朝代：宋

去年秫地傷秋潦，春酒澆醨不可親。
紅樹梢頭山鳥語，祇應笑我獨醒人。
春日客中二首·其一
作者：陳造
朝代：宋

平時謾說醉爲鄉，對景今如石作腸。
老去猶興客中嘆，春來剛制酒邊狂。
露桃煙柳爲誰好，蜂蜜燕泥徒自忙。
紅紫打圍歌笑地，暮年多感怕思量。
春日客中二首·其二
作者：陳造
朝代：宋

芳時已嘆鬢毛斑，何况棲棲客路間。
杯酒故人千里隔，錦囊著語一春閑。
燕鶑飛處頻回首，桃李香前合厚顔。
昨夜東風貸庭竹，少容歸夢到家山。
春晚郊外
作者：陳造
朝代：宋

輕雲閣雨不成飛，稍喜行軒貸夾衣。
帝里園林春欲老，人家簾幕燕初歸。
滄灣潮應沙痕瘦，碧隴烟生麥浪肥。
眼底湖山聊著句，那憂樂事與心違。
春暖贈梅喜作二首·其一
作者：陳造
朝代：宋

晴日烘開栗玉葩，嬾隨霰雪送年華。
淮鄉地冷開雖晚，竟是人間第一花。
春暖贈梅喜作二首·其二
作者：陳造
朝代：宋

手撚芳枝酹淥樽，東君乃有發生恩。
即今省暖銅瓶水，羅幙圍香共晏溫。
春陰二首·其一
作者：陳造
朝代：宋

連連麥浪摇空闊，挺挺松幢舞暝寒。
眼底春工餘幾在，更堪風雨苦摧殘。
春陰二首·其二
作者：陳造
朝代：宋

園林桃杏已無餘，雨挾春寒擅曉晡。
芍藥紅慳猶料理，海棠嬌甚可枝梧。
春雨寒甚作長句
作者：陳造
朝代：宋

白龍天飛宜莫測，吳儂解數歸消息。
年年青帝發生時，似妬園林春動色。
西山龍母誕彌月，歸覲親顔供子職。
壽觴瓊醴俗共傳，玉鱗素鬐誰所覿。
酸風鼓寒苦霧塞，行人縮頭欲僵立。
蛟鼉凍蟄大水拔，更問嬌紅并眉白。
閉門三夜淙簷雨，起視溪流高數尺。
去年夏秋走祈禜，雲電收藏日血赤。
農家倚鋤望眼穿，白汗呀流地龜拆。
天可問，曷不遣，兩龍此時會生日。
春雨贈陳主管
作者：陳造
朝代：宋

初宵微月尚窺簷，雨脚斜斜曉入簾。
春謝歡悰風處減，愁將老色鏡中添。
頗思甫里陪觴詠，不嘆周南更滯淹。
倚頼宗盟慰牢落，得閑詩筆未妨拈。
晚飯商卿家
作者：陳造
朝代：宋

我似長松久卧沙，迄今諫鼓夢猶撾。
倚消愁斛人如玉，欲近書籤眼有花。
投老無庸尚强聒，過君每肯具柔嘉。
婪酣得飽行摩腹，不省饑號有莫鴉。
晝過荷葉浦二首·其一
作者：陳造
朝代：宋

荷葉浦邊支港多，兇人出沒土人窩。
故人飯我非留滯，月黑天陰免夜過。
晝過荷葉浦二首·其二
作者：陳造
朝代：宋

一舟失得關生死，中夜何人肆奪攘。
外此湖江多樂土，憶常通夕聽漁榔。
景安和章來再次韻謝設醴四首·其一
作者：陳造
朝代：宋

朅來取友得三賢，安石仁風樂廣天。
七字不應呈此拙，詩腸老去已枵然。
景安和章來再次韻謝設醴四首·其三
作者：陳造
朝代：宋

玉盤盂側玉爲人，插羽瑶觴不計巡。
想送客歸回醉盼，司花來夢鬭精神。
景安和章來再次韻謝設醴四首·其二
作者：陳造
朝代：宋

道裝人映醉中姝，十二分行儼翠裾。
遥想翻階麗清禁，似今羣豔簉庭除。
景安和章來再次韻謝設醴四首·其四
作者：陳造
朝代：宋

拜賜清詩醒醉昏，恍如帝所聽新翻。
君才炙輠無窮盡，未敢先關月下門。
暗用古人名詩寄程帥
作者：陳造
朝代：宋

羨公椽筆銜陽秋，黄鍾大呂豪端收。
省闈高掇未足道，文章老手第一流。
轇轕玄譚已驚衆，倒河翻瀾駭飛動。
遞中筒詩陸續來，舊債未償新債重。
即今搦管重犯嚴，强顔回顧口如箝。
更驅行李伸此情，句法政用公鎸劖。
暮春泛西湖次口號韻呈程待制十首·其一
作者：陳造
朝代：宋

客舟日日野芳前，鶗鴂鳴時始息肩。
無絮可漂花可藉，良辰樂事屬明年。
暮春泛西湖次口號韻呈程待制十首·其一〇
作者：陳造
朝代：宋

詩到雙峰自一家，紛綸仙卉雜天葩。
幾時共載西湖去，千紙看公寫物華。
暮春泛西湖次口號韻呈程待制十首·其七
作者：陳造
朝代：宋

行行撫事念前賢，修竹祠西碧嶂前。
不復船歸下雙鶴，空緣酒渴酌寒泉。
暮春泛西湖次口號韻呈程待制十首·其三
作者：陳造
朝代：宋

重到西湖可便回，前年待得水芝開。
憑君問取閑鷗鷺，親見跳珠濺客來。
暮春泛西湖次口號韻呈程待制十首·其九
作者：陳造
朝代：宋

矲矮欄干錦繡筵，欄邊仍泊女郎船。
憑欄笑指玄真子，不是詩仙是酒仙。
暮春泛西湖次口號韻呈程待制十首·其二
作者：陳造
朝代：宋

湖山引興尚能長，小貸詩愁放酒狂。
蝴蝶應憐落春後，無聊時近綠樽傍。
暮春泛西湖次口號韻呈程待制十首·其五
作者：陳造
朝代：宋

何須履道寫新圖，不用悲歌缺唾壺。
巖壑清奇皆我有，利名韁鎖向來無。
暮春泛西湖次口號韻呈程待制十首·其八
作者：陳造
朝代：宋

已規觴詠了餘齡，徑自無何到大庭。
左界何人與調護，酒星移近少微星。
暮春泛西湖次口號韻呈程待制十首·其六
作者：陳造
朝代：宋

老來已謝著書忙，但向清遊訪睡鄉。
寄語深師與包叟，可無客枕假雲堂。
暮春泛西湖次口號韻呈程待制十首·其四
作者：陳造
朝代：宋

幾飯南山佛老宮，詩昌譚勝每舂容。
不妨重就山間宿，蔬筍香茶未闕供。
曉枕二首·其一
作者：陳造
朝代：宋

兩鴨驚鳴轉五更，幽人宿酒未全醒。
小軒祇似孤舟上，憶得霜湖带夢聽。
曉枕二首·其二
作者：陳造
朝代：宋

銅丸驚破將軍夢，銀箭催登朝士車。
老朽布衾酣曉暖，晨烏夜鶴莫愁予。
書事二首·其一
作者：陳造
朝代：宋

壯年膚骨已清臞，老去支離轉不如。
二十七年扶病過，半緣躭酒半躭書。
書事二首·其二
作者：陳造
朝代：宋

苦吟添滿鏡中絲，課效全輸博塞嬉。
改就新詩哦百過，浪言兒輩不須知。
書劉元之教授劄子後
作者：陳造
朝代：宋

碧酒清歌興未央，挽留行色爲風光。
小人政自屬饜足，老子工於作樂妨。
舞雪放閑愁踏月，夢雲驚散冷禁霜。
明朝一寄相思字，旅鴈無情亦斷腸。
書南柯太守曲後二首·其一
作者：陳造
朝代：宋

門前車馬競飛馳，等是槐安未寐時。
何似阿憐歌此曲，一巵隨分得伸眉。
書南柯太守曲後二首·其二
作者：陳造
朝代：宋

竹葉舟前客念家，慈雲甕裏事如麻。
而今不笑檀槐戰，笑汝研桑了歲華。
書城北尼庵二首·其一
作者：陳造
朝代：宋

小摇蛇影鳥驚墮，已落背毛牛自如。
瞢欲分朋慙老病，與渠甘作典籌舒。
書城北尼庵二首·其二
作者：陳造
朝代：宋

諸郎弓力勝黄間，中戟穿楊氣貌閑。
樂府新傳殺胡讖，看君飛矢下陰山。
書懷
作者：陳造
朝代：宋

人間窮達命污隆，作意功名欲捕風。
但見劉班誤車子，何曾鄧禹笑王融。
官曹得飽餘何事，書課乘閑亦雋功。
少待蓴鱸付張翰，一溪風月放船篷。
書懷二首·其一
作者：陳造
朝代：宋

俛仰人間世，纔爲一笑資。
百年羊胛熟，萬事虎頭癡。
文字聊遮眼，功名浪朶頤。
浮生如此爾，况復病餘衰。
書懷二首·其二
作者：陳造
朝代：宋

薄宦爬沙地，平生一不施。
才名將底用，齒髮欻如斯。
自笑書汗馬，誰今手不龜。
惟餘五色筆，忍賦四愁詩。
書法蟹方後
作者：陳造
朝代：宋

放麑念號鳴，易牛憐觳觫。
仁心誰獨無，天機或待觸。
悠悠寄宇宙，往往狥口腹。
君子一飽適，庖事不到目。
寧知刀俎間，宛轉無聲哭。
空蜚與土穴，暴殄無遺育。
況此佳風味，世肯貸爾族。
炳炬擒爬沙，免介薦膏馥。
向來橫戈怒，不救摇牙酷。
醤浴酒拍浮，方法忍抄錄。
躁擾至絕命，耳聞痛在肉。
淡茹吾能事，晚食媚山蔌。
書隠靜寺壁
作者：陳造
朝代：宋

籃輿初半塗，飛雨欲無路。
到山臂屈伸，赫日照窗戶。
山靈太孤介，深厭俗塵汙。
雨似難客來，晴似推客去。
書生林泉意，此癖端有素。
俛眉紅塵中，正以五斗故。
堇堇三徑資，渠須畢婚娶。
出既非得已，歸亦奚早莫。
他年五湖舟，何殊一杯渡。
卷舒吾自由，誰招復誰拒。
曹娥廟二首·其一
作者：陳造
朝代：宋

處死稽緗素，求名每寂寥。
紛紛等枯冢，凜凜獨高標。
玉刻龜趺字，風驅水伯潮。
英魂儼如在，楚些未須招。
曹娥廟二首·其二
作者：陳造
朝代：宋

閲世誰無父，渠寧厭久生。
驚波輕一死，森木竟雙塋。
石壁千尋立，江流萬古清。
祠宮拜遺像，猶復涕縱橫。
曹魏二首·其一
作者：陳造
朝代：宋

睢盱漢鼎漫心勞，夢覺俄驚馬食槽。
馬漸天飛龍在井，當塗能得幾時高。
曹魏二首·其二
作者：陳造
朝代：宋

問卓諸公半虎狼，魏旗四指不留藏。
老瞞淯水如先死，不必炎劉果後亡。
有嘆·其一
作者：陳造
朝代：宋

應事如應敵，收功端有素。
詩乃隨景遷，預計幾膠柱。
鼓吹月明秋，當時亦佳句。
見卵求時夜，竟爲陰雲妬。
想像蘄爲工，故智那用據。
向來東遊意，夢境騷人賦。
出郭带月行，過山衝雪去。
風力馬欲却，寒氣鳥不度。
舊擬忽新偶，自笑邯鄲步。
與世甘數奇，失意資一悟。
覆却從萬方，翛然隨所遇。
吟情形前影，塵事風外絮。
有嘆·其二
作者：陳造
朝代：宋

郊原二月天，節物屬丹素。
山風欻雪花，野屋欲冰柱。
破除酒邊興，截斷口前句。
誰將萬玉妃，一一事嬌妬。
東皇不無情，退縮自失據。
史君文章家，客子舊能賦。
茲游豈偶然，擬作袖手去。
江梅孤舊約，桃花悵前度。
漂忽幾何時，林影映沙步。
層雲放曒日，瑩澈等僧悟。
一笑百慮餘，如世有晚遇。
預知詩及門，新語謝鹽絮。
望夫山
作者：陳造
朝代：宋

亭亭碧山椒，依約凝黛立。
何年蕩子婦，登此望行役。
君行斷音信，妾恨無終極。
堅誠不磨滅，化作山上石。
煙悲復雲慘，髣髴見精魄。
野花徒自好，江月爲誰白。
亦知江南與江北，紅樓無處無傾國。
妾身爲石良不惜，君心爲石那可得。
朱倅索詩作三絕謝之·其一
作者：陳造
朝代：宋

因循不試推敲手，日月消磨簿領間。
舊故書來盡新作，窮兒券負幾時還。
朱倅索詩作三絕謝之·其三
作者：陳造
朝代：宋

從公揮掃且觀傍，免費雕鎸苦腎腸。
血指忍慚嗟已老，怒矊相向更深防。
朱倅索詩作三絕謝之·其二
作者：陳造
朝代：宋

多謝詩翁肯唱予，挑燈泚筆復踟躕。
龍文虎脊渠皆有，鶴膝蜂腰我未除。
李伯成食甘豆粥和淵明詩分寄次韻
作者：陳造
朝代：宋

八珍較半菽，豐悴岐兩端。
志士傃所逢，心泰體亦安。
李侯貧食粥，吾獨於此觀。
竈婦不餘顰，鄰券有後還。
顔帖孰嗣之，范叔可勝寒。
破碓砂瓶前，蘭佩雜木難。
堂堂五字律，鋩鍔凜莫干。
不羨侏儒飽，寧追陋巷顔。
挈瓶肯見分，特特扣荆關。
讀詩良起予，投匕忘悲嘆。
李粹伯挽章二首·其一
作者：陳造
朝代：宋

今代論時傑，如公未易量。
冰壺鍾器質，繡段粲文章。
遂鬰鸞臺望，俄成馬鬣藏。
忠賢如此爾，天意竟茫茫。
李粹伯挽章二首·其二
作者：陳造
朝代：宋

病酒漳濱久，傳聞信復疑。
爲郎真地下，哭友漫天涯。
雨紼何由挽，風松想助悲。
自今思有道，時展蔡邕碑。
村居二首·其一
作者：陳造
朝代：宋

五風十雨梅破夏，三青兩黄麥欲秋。
山禽誶語野花笑，瘦筇隨客下西疇。
村居二首·其二
作者：陳造
朝代：宋

卷書揩目小披襟，睡起初便茗椀深。
一縷碧檀無與語，坐窗閑看竹移陰。
杜母
作者：陳造
朝代：宋

杜母遺芳豈遠求，田功誰比此邦優。
麥疄桑隴疑淮左，近水遥山似秀州。
樓識景疎知俗美，亭因思孟各風流。
我來眷眷淳厖處，比屋嬉嬉路載謳。
東園詩寄興化吳從道
作者：陳造
朝代：宋

溪流抱玦園亭裏，三面欄干壓清泚。
養花種竹今幾年，紅紅綠綠皆風煙。
黑頭主人富文墨，隙地營園喜留客。
去年香霧摇東風，藉花一醉君見容。
翡翠拂衣蝶窺酒，歸時簷牙挂星斗。
有物繫足寒前盟，徙倚東風空復情。
歌前酒所何限意，黄鸝應說鷗應記。
一春不風即蜚雨，曾奉親輿賞花否。
向來券游付夢雲，向來券負今償君。
濡毫却嘆無好語，說似能詩葉明府。
東坡二首·其一
作者：陳造
朝代：宋

五載詩鳴卧雪堂，暮年長嘯走南荒。
當時戲綵慈親側，豈復陳編羨范滂。
東坡二首·其二
作者：陳造
朝代：宋

高文鯁論博艱危，凜凜聲名百世垂。
得意王公莽枯冢，誰令聖主想同時。
東莊小留四首·其一
作者：陳造
朝代：宋

南陂荒茀已成圍，北墅田租頗應期。
兩地徑規般薄地，小爲庵屋大爲池。
東莊小留四首·其三
作者：陳造
朝代：宋

親朋樽俎日周旋，無限歡情到酒邊。
底許擠排作尊客，祇令撫己嘆衰年。
東莊小留四首·其二
作者：陳造
朝代：宋

夾溝欲插柳千株，遶舍先營五畝蔬。
供爨禦冬須次第，西歸新得務農書。
東莊小留四首·其四
作者：陳造
朝代：宋

接屋連牆翠密中，炊香羹玉飽過從。
人將逋客爲同社，地與斜川作附庸。
柘臯短吟
作者：陳造
朝代：宋

鐵山橫飛截平野，寧復江流飲胡馬。
大酋膽落狐鼠逃，虎頭將軍自天下。
拂廬連絡屯長雲，提戈敢謂秦無人。
驚霆白晝振解葉，淮地一掃留無塵。
歌謠千載淮民口，將軍歸飲策勳酒。
烏袍使者來如煙，騰書乞和胡稽首。
蠅鳴鴟噪初不聞，賈怒一舉雌雄分。
辛勤結髮七十戰，數奇堪笑李將軍。
梁元帝二首·其一
作者：陳造
朝代：宋

慢藏已重阿琳憂，君道平時况未優。
冀北羊腸各亡社，浪言建業勝荆州。
梁元帝二首·其二
作者：陳造
朝代：宋

中外誰非肉骨恩，顒顒帝子亦王孫。
君王日握金銀筆，忍署兵威極六門。
梁廣文歸自襄陽作古樂章迎之·其一
作者：陳造
朝代：宋

自君之出矣，適我患禍初。
入門悼今昔，顧影憐畸孤。
古有鼓盆達，自笑食蘗如。
石交不在眼，勝談誰見娛。
梁廣文歸自襄陽作古樂章迎之·其三
作者：陳造
朝代：宋

自君之出矣，無心惜流光。
但記燕營巢，俄復蜂割房。
煩君驗節物，可孤北窗凉。
戎葵一笑粲，竹萌十尺强。
梁廣文歸自襄陽作古樂章迎之·其二
作者：陳造
朝代：宋

自君之出矣，春意尚妖冶。
著我愁城中，轉首已中夏。
豈無鼓吹具，塵筆置不把。
亦欲鞭其慵，獨倡無和者。
梁廣文歸自襄陽作古樂章迎之·其四
作者：陳造
朝代：宋

自君之出矣，饑民日北首。
春從二天來，共拜更生手。
未議解倒垂，促膝此何有。
非君面揚榷，誰有筆端口。
梁教授次柘枝詩韻再和
作者：陳造
朝代：宋

洞裏鶑花別有天，爲渠蘸甲上金船。
舞姝貪看塵生襪，飲興渾忘雪滿顛。
弄影競垂三昧手，倚風疑裊五枝蓮。
廣寒再閲霓裳罷，笙鶴飛來未是仙。
梁教病起
作者：陳造
朝代：宋

側聽長須得好音，笑譚已復替呻吟。
逃知二豎今無地，仇想三彭亦就禽。
定免带圍憂沈約，可須檄手待陳琳。
尚須十日安岑寂，酒聖詩愁恐未禁。
棲隠寺紫薇花二首·其一
作者：陳造
朝代：宋

深紅淺紫碎羅裝，竹樹陰中獨自芳。
已伴白蓮羞遠供，款陪黄菊薦陶觴。
棲隠寺紫薇花二首·其二
作者：陳造
朝代：宋

絳霞影裏一徜徉，甚欲搜詩與發揚。
馬自虺隤塵染袂，句中羞說紫微郎。
楊侍郎召飯再用韻
作者：陳造
朝代：宋

昇沉渠敢話齊年，妙句推褒輩行然。
高燕况叨瓊作醴，凡駘底稱玉爲鞭。
歌終畫扇猶遮面，舞困欹花半壓肩。
此去雋遊縈客夢，夢陪笙鶴下瓊田。
楊家會小坐
作者：陳造
朝代：宋

斷蜺收盡有雲屯，月映蒼茫山斂昏。
白露素空猶暑意，碧林危葉已秋痕。
鳥烏定爲何人樂，絡緯惟能竟夕喧。
老閲流光易悽惋，惜無佳客共清樽。
楚辭三章送郭教授趨朝·其三
作者：陳造
朝代：宋

爰有人兮媻珊偪側，耕耘寒暑兮圖史儒墨。
吟抱膝兮山南水北，佩明月兮冠切雲。
曳芙蓉兮敷芬，冰其茹兮蕙其薰。
之於世曾莫諒兮，蹇吾猶淮之濆塊。
予揆夫初度兮，磷競彊而爲懦。
髮之新兮志偕而墮，非金玉之人兮孰振吾過。
有牽其復兮有倡其和，完予獨而息黥兮睍新功以自課，一息怳三秋兮胡爲去我而他之。
些君行兮指日邊，章陳兮君席爲前。
揖風袂之翩翻，壽君兮綠樽。
貝宮靚深兮碧落寬，陵天風兮整羽翰。
君無謂予兮考槃，有塵冠兮待彈。
檢旱宿香雲
作者：陳造
朝代：宋

香雲之山瞰平楚，松篁路窮得僧宇。
明窗深室皆嚴靚，白菊紅蕖相媚嫵。
它日欲來坐忙迫，此行忽忽寧得所。
蒲團憩定飯秋蔬，衣袂黄塵尚如許。
山僧共話豈須禪，但愛茶甌如潑乳。
投床有夢不能記，忽聽風林如過雨。
鷄聲不貸擁被溫，又控罷驂陵險阻。
出門便覺仙凡隔，猶聞窣堵風鈴語。
今年旱暵遂無年，枵腹籲天連保伍。
頗能念我困馳驅，兩兩致詞相勞苦。
但使秋租毋病汝，吾自卑官慣塵土。
檢旱望磕山
作者：陳造
朝代：宋

長塗并江沙，我行頗寂寥。
登高望西南，羣山如湧潮。
崩騰勢相排，又如羣馬驕。
磕山乃孤峙，坐受羣山朝。
雲斜復煙橫，助爾干碧霄。
虛氣信所聚，神物不汝遥。
有龍窟其趾，貝珠麗宮醮。
豐凶執其柄，禱襘走黎苗。
胡爲今茲旱，不能澤枯焦。
史巫歲紛若，無乃徒囂囂。
奔馳吾得辭，未救民腹枵。
問龍當厚顔，深池卧逍遥。
次丁嘉會韻二首·其一
作者：陳造
朝代：宋

倦駐頻題醉後襟，離羣自嘆闕知音。
卜鄰未暇論前約，著語聊須慰此心。
小挽歸軒清夜飲，憶嘗對卧白頭吟。
中年畏別猶輕別，添我霜毛又幾尋。
次丁嘉會韻二首·其二
作者：陳造
朝代：宋

塵裏清風忽滿襟，詩成正始識遺音。
才輕餘子今文舉，氣壓諸豪復季心。
棋罷蠟燈銜燼暗，酒闌庭樹挾霜吟。
百年衮衮須今夕，歲晚鷗盟要重尋。
次俞簿韻
作者：陳造
朝代：宋

昔賢識紫芝，不恨生叔季。
同寮得若人，襟宇極沖粹。
相過鄙吝忘，滿抱昔賢意。
傍睨褦襶兒，真堪裂人眥。
棋枰消暇日，竹軒蔭疎翠。
不作沮洳臨，纖鈎笑侯喜。
愛此小泓渟，歷亂青鈿委。
大篇副么荷，乞一仍得二。
政須傳生徒，未暇藏篋笥。
辭源深莫窮，歸牛定浮鼻。
紫芝不詩鳴，較君同而異。
游藝復友賢，老懷隨所寄。
莫嗤學奕秋，更想鴻鵠至。
次兒輩喜雨韻呈太守
作者：陳造
朝代：宋

老子簞食師顔淵，憂世不合居民先。
今年不雨春破夏，惴惕亦復針氈然。
嗟嗟五月河無水，溫飽之望疑已已。
一雨滂浪彌夜旦，龍伯至仁端起死。
國史未用書旱雩，人神幽顯修交孚。
老子一飽危不給，恩私仰戴君大夫。
君恩如天不遺物，龍伯豈應甘蠖屈。
使君况是龍之友，偕兒同依趙卿日。
次兒輩戲商卿設醴韻二首·其一
作者：陳造
朝代：宋

水豢山膚自土宜，况邀從事到青齊。
賓筵大嚼寧虛口，竈婦深顰想噬臍。
爛醉豈無醒酒鱠，明朝重閲不鳴鷄。
扶頭更憶松江曉，旋買鱸魚薤擣虀。
次兒輩戲商卿設醴韻二首·其二
作者：陳造
朝代：宋

將命長鬚脚未移，聯翩客馬已來齊。
菊花旋採浮雲液，羅幙寬圍護麝臍。
醉裏有詩皆虎鳳，區中無物不蟲鷄。
主賓等是龍津客，未分金鱗卧甕虀。
次兩知縣韻四首·其一
作者：陳造
朝代：宋

老去棲遲八品官，劍頤深悔誚田單。
東鄰未省吟髭斷，笑擲牙牌命肉盤。
次兩知縣韻四首·其三
作者：陳造
朝代：宋

似我聱牙亦漫官，倚君風義慰羈單。
開緘更識新詩法，脫手銅丸轉玉盤。
次兩知縣韻四首·其二
作者：陳造
朝代：宋

暴醉琳腴飽棧羊，巡簷閑認小梅香。
胡床曝背關情甚，古錦囊詩引興長。
次兩知縣韻四首·其四
作者：陳造
朝代：宋

政成無復敗羣羊，萬軸書前一縷香。
明日過君况休務，茶邊清話不妨長。
次前韻言懷
作者：陳造
朝代：宋

莊叟所願龜曳泥，正平止從屠沽兒。
了知聲利昏酣者，一一癡骨包妍皮。
江湖我雖吏隠去，仰視二子終愧之。
逝將歸種二頃秫，又欲深鑿六畝池。
目寄飛鴻百念息，付渠夸世與釣奇。
山翁溪友結三益，長年直鈎時一持。
灌園之隙課阿買，分題細和陶翁詩。
次前韻謝胡運屬二首·其一
作者：陳造
朝代：宋

耐暑初宵露白頭，詩來分我一襟秋。
露飛瓊滴溥蒼竹，月漾金波冰小樓。
政用桐君絃白雪，便煩從事到青州。
此懷未滿須牋與，更爲狂生賦遠游。
次前韻謝胡運屬二首·其二
作者：陳造
朝代：宋

爐烟褭褭上晴絲，伴閲長須送似詩。
眼著昏花予已老，句鏘哀玉子能奇。
隨人趨步庸非俗，取意粧梳自入時。
大手只宜臺閤裏，不應猶話鹿門期。
次前韻贈龔養正
作者：陳造
朝代：宋

淮鄉富奇髦，歛衽讓乃祖。
及今戶相矜，十襲藏妙語。
遺澤有源水，豈直輪一取。
夫君典刑在，落筆更醇古。
白眼視公卿，矧肯睨豪舉。
世味淡如水，進德吾孔武。
四壁但圖史，一飽問場圃。
修眉冰玉顔，初服仍楚楚。
團蒲芥軒寂，索手繫雕虎。
客來輒欣然，詩就寧漫與。
自云窺官達，束身著高俎。
肯思麒麟楦，强作沐猴舞。
見笑寒如冰，如睫不自睹。
君眼高一世，天光靜生宇。
寓意文字間，軋軋繭緒吐。
后皇急幽側，員闕多未補。
當儀振鷺羣，亟下冥鴻羽。
鄉來受廛地，幽屏良獨苦。
蓬萊道家山，金碧上煙雨。
反君招隠篇，長懷報明主。
次前韻送胡省元
作者：陳造
朝代：宋

南宮嚴嚴各分房，過眼千牘春晝長。
戛戛百楛收一良，主司黍累作低昂。
黄道湛碧誰爲章，胡郎筆勢傲長楊。
掉臂舊升賈馬堂，自讀君文此心降。
看寫帝伯仍皇王，諸公盥誦顔爲莊。
射策便近天子光，一鳴坐瘖千駟行。
騰陵絕澗略不妨，我昔塗抹策寒荒。
囊筆亦解趨東廊，一官蹭蹬鬢頷霜。
桑榆聊樂師陳黄，逐逐一飽隨工商。
才無它奇堪斗量，放君綠鬢便銀黄。
功名若木昇朝陽，鵰鵬舉翮雲路翔，腰印纍金玉佩蒼。
功成晝繡歸鄭鄉，車笠舊誓無相忘。
次史髯韻二首·其一
作者：陳造
朝代：宋

痛憶分題把酒時，暑寒誰遣隙駒馳。
芙蓉風露梅花月，又費騷人幾首詩。
次史髯韻二首·其二
作者：陳造
朝代：宋

已誤西湖鷗鷺約，客舟西上更徘徊。
故人益嘆天涯遠，懷抱何從得好開。
次喜雨韻
作者：陳造
朝代：宋

被旱農家怒伏龍，衰翁歲望甚於農。
人方半菽延朝夕，我亦頻年闕釜鍾。
洒潤似驚萁火冷，驟寒不貸布衾重。
有來喜雨清新句，一笑令人失病容。
次姜堯章贈詩卷中韻·其一
作者：陳造
朝代：宋

徐郎巢已焚，庭竹亦無在。
太倉五升米，舉室枵腹待。
云何鮭菜供，日與長翁對。
世有作金術，閭里頗猜怪。
丘嫂剪髻餘，舊質疊新債。
次姜堯章贈詩卷中韻·其三
作者：陳造
朝代：宋

壯年志在行，皇皇困無君。
老矣此念灰，去住如閑雲。
詩壇二三子，一見勝百聞。
徐郎吳下蒙，絢麗工語言。
滔天自濫觴，昔人求其源。
隠几有妙領，未覺市聲喧。
次姜堯章贈詩卷中韻·其二
作者：陳造
朝代：宋

詩傳侯王家，翰墨到省寺。
姜郎粲然文，羣蜚見孔翠。
論交辱見予，盧馬果同異。
念君聚百指，一飽仰臺饋。
我亦多病過，忍口嚴酒戒。
終勝柳柳州，吐水賦解祟。
次姜堯章贈詩卷中韻·其五
作者：陳造
朝代：宋

眼青節食事，日耐饑雷吼。
茲幸陪衆後，酒巵甫到口。
不離寂寞濱，徑造無何有。
問津歸有期，尚許尋盟否。
次姜堯章贈詩卷中韻·其四
作者：陳造
朝代：宋

自甘謝祖風，屑屑掃一室。
準擬高史來，函丈置三席。
聲名絕輩行，文字追古昔。
黄白馬上郎，覿面不相挹。
次姜堯章餞徐南卿韻二首·其一
作者：陳造
朝代：宋

姜郎未仕不求田，倚頼生涯九萬牋。
稛載珠璣肯分我，北關當有合肥船。
次姜堯章餞徐南卿韻二首·其二
作者：陳造
朝代：宋

風調心期契鑰同，誰教社燕辟秋鴻。
莫年孤陋仍漂泊，可得斯人慰眼中。
次宿北阿韻
作者：陳造
朝代：宋

聞道籃輿去，遥崗復近阿。
詩應弔孝逸，碑或贊頭陀。
靜者官餬口，公朝禮作羅。
憐君日阡陌，塵土撲陰何。
次崔帥韻
作者：陳造
朝代：宋

虎塞風雲自壯懷，詩壇尤見不凡才。
至音忽作鏘金發，急筆寧須擊鉢催。
屬饜重嘗項上臠，拜嘉如嗅隴頭梅。
還家定遣比鄰怪，珠璧光芒重載回。
次張丞送菊韻二首·其一
作者：陳造
朝代：宋

粉身免泛杯中物，並駕容陪隴首花。
況耐歲寒雙幹在，周旋三益羨君家。
次張丞送菊韻二首·其二
作者：陳造
朝代：宋

寒花彭澤門闌舊，好句柯山伯仲間。
貧負清樽只三益，詩人錯笑庾郎慳。
次張學錄韻十首·其一
作者：陳造
朝代：宋

俗習有南北，交情無故新。
得子班荆地，朴魯俱淮人。
次張學錄韻十首·其一〇
作者：陳造
朝代：宋

衆景紛驕蹇，君獨著語親。
十詩已櫝藏，不與俗子論。
次張學錄韻十首·其七
作者：陳造
朝代：宋

廣文無酒錢，到官倏改火。
清譚坐蕭齋，惟子屢過我。
次張學錄韻十首·其三
作者：陳造
朝代：宋

學者闖聖門，贔屭未易入。
張子乃深造，以文作梯級。
次張學錄韻十首·其九
作者：陳造
朝代：宋

君才高一時，從我計已左。
要追莊惠塵，揮麈論然可。
次張學錄韻十首·其二
作者：陳造
朝代：宋

東鄰夜牙籌，西鄰晨伊凉。
孰知陋巷士，乾坤書一床。
次張學錄韻十首·其五
作者：陳造
朝代：宋

燒香爲後山，展像拜太虛。
誰能作九原，候蟲弔寒墟。
次張學錄韻十首·其八
作者：陳造
朝代：宋

臛鴨久欲忘，食蛙近亦稍。
人言淮浙殊，得飽不汝較。
次張學錄韻十首·其六
作者：陳造
朝代：宋

張子五車讀，筆作蛟龍騰。
百戰氣彌厲，依然短檠燈。
次張學錄韻十首·其四
作者：陳造
朝代：宋

三吳士淵藪，向我肯論交。
尚友忌一鄉，同人貴于郊。
次張節推山字韻詩留其行·其一
作者：陳造
朝代：宋

足音肯到寂寥處，風味要看樽俎間。
行役小休良不惡，雷聲昨夜殷南山。
次張節推山字韻詩留其行·其三
作者：陳造
朝代：宋

紅塵嘆我奔馳久，空谷逢君夢寐間。
政使公榮可無飲，風江驚浪湧銀山。
次張節推山字韻詩留其行·其二
作者：陳造
朝代：宋

人瞻甫里歊埃外，詩著蘇州伯仲間。
爽氣憑銷殘暑盡，鈎窗不用對西山。
次張節推山字韻詩留其行·其五
作者：陳造
朝代：宋

老醜只宜巖谷裏，何人挈致俊賢間。
雖云章服裹叔夜，尚有笭箵隨次山。
次張節推山字韻詩留其行·其六
作者：陳造
朝代：宋

故人偶得一飯款，僻縣纔餘十畝間。
赤米白鹽君勿誚，病夫官况等居山。
次張節推山字韻詩留其行·其四
作者：陳造
朝代：宋

粹學堂堂真有本，玄談亹亹盡無間。
小回餘事入詩律，句法還能逼後山。
次日再次韻三首·其一
作者：陳造
朝代：宋

山行風色怒飛沙，山末屯雲湧砲車。
伏軾不容同蝶夢，問炊猶可趁蜂衙。
龜魚泛淥熹晴日，草樹留春著晚花。
暮憩自憐塵滿面，五漿先饋定誰家。
次日再次韻三首·其三
作者：陳造
朝代：宋

鷗雙鷺隻傍汀沙，却匯沙汀過客車。
清吹解撩叢竹嘯，高山如受衆峰衙。
寒生碧澗懸魚網，潤著蒼崖賸土花。
所惜隔牆紅紫滿，行行無暇訪山家。
次日再次韻三首·其二
作者：陳造
朝代：宋

微吟緩步愜晴沙，聊謝愔愔載婦車。
時遣貰貂邨店酒，回思縛虎長官衙。
春山好著屏中色，吟筆誰添錦上花。
不妨習池風月主，只今何處問詩家。
次曾左司韻贈俞德瑞
作者：陳造
朝代：宋

班荆同冒軟紅塵，一種東風兩樣春。
雋飲放君顔似赭，幽居憐我鬢如銀。
簡編自誑供良夜，要襋渠今有好人。
把酒若歌歸緩緩，不妨折簡喚東鄰。
次朱必先與師是唱酬韻·其一
作者：陳造
朝代：宋

朱郎滿腹抱賢業，壯歲彈鋏仍哀歌。
飛將未侯方朔餓，天無老眼如子何。
紛紛過眼日百十，超拔如君信難及。
平陵筆陣吾敢支，穩掇世科人所必。
小兒鹿鹿空肩隨，血指汗顔驚崛奇。
於菟一嘯百獸懾，誰顧露草寒蛩悲。
詩書鼓吹且强飯，舜咨皋謨適華旦。
功名迫逐可得辭，等閑莫詠南山粲。
次朱必先與師是唱酬韻·其二
作者：陳造
朝代：宋

男子負抱成蹉跎，唾壺自擊商聲歌。
此聲此意誰解領，政用折柬招羊何。
人言百里半九十，它日聰明嗟不及。
雲衢掎袂夢空勞，神武挂冠吾已必。
久要但有窮鬼隨，此鬼亦使文怪奇。
推敲慣嘗京尹怒，登臨肯興賦客悲。
蠶蟻可浴牛可飯，農家星候知昏旦。
不妨婢子辦黄紬，更貸鄰僧供白粲。
次林子長教授韻·其一
作者：陳造
朝代：宋

伯主或能尊九九，餓隸恐復辦多多。
盤姍勃窣不快意，鉛刀一割君謂何。
次林子長教授韻·其二
作者：陳造
朝代：宋

豫章材成七年後，潢潦眼看三尺彊。
山翁坐閲刺天翼，抱書亦耻崔嵬藏。
次林子長韻
作者：陳造
朝代：宋

孤亭屹山椒，山靈信多助。
比肯迂玉節，來作數刻住。
江明山動色，取重以公故。
未須坐譚客，子弟自翹楚。
雲嵐遠明滅，阡陌隨指顧。
何以驗人情，楚歈雜吳舞。
我來空想像，夢去上煙雨。
尚及拂雲飲，醉狂煩杜舉。
新歡償昔遊，幸會乃如許。
古人重一飯，志士賦盛遇。
歸時混遊人，健倒各扶路。
次林計議喜雪韻
作者：陳造
朝代：宋

雪縞長空紵带翻，數知冬意未闌殘。
歲功告瑞須三白，客子憑高耐一寒。
拍塞閑郊瑶圃闊，晶熒危堞玉龍蟠。
歸來凍坐追清賞，重把君詩剪燭看。
次梁教授見貽韻五首·其一
作者：陳造
朝代：宋

紅塵半世僅緋衫，白首官曹兩換銜。
羞見淮鄉隠君子，紫芝黄獨老嵌巖。
次梁教授見貽韻五首·其三
作者：陳造
朝代：宋

誰向仙曹接勝譚，金泥天篆署冰銜。
如聞不惜蜚霞佩，乞與耕莘與築巖。
次梁教授見貽韻五首·其二
作者：陳造
朝代：宋

沐猴豈合纏章服，野馬如今脫轡銜。
屈指悔來坡下路，瘦筇隨客上巉巖。
次梁教授見貽韻五首·其五
作者：陳造
朝代：宋

敝帚千篇漫手緘，分無三字入官銜。
消磨不盡干雲氣，時作長虹貫夜巖。
次梁教授見貽韻五首·其四
作者：陳造
朝代：宋

藏室仙經玉作函，一編當復翠鸞銜。
即今尚喜觀書眼，月射清池電耀巖。
次梔子花韻
作者：陳造
朝代：宋

居士窗前薝蔔花，清香不斷逗窗紗。
傷和錯詆風霜實，照夜偏憐玉雪葩。
瓊樹未應矜潔白，金神端爲發英華。
世間俗眼便紅紫，試遣詩翁較等差。
次沈倅韻呈王漕
作者：陳造
朝代：宋

王家流慶水傾東，不獨烏衣紀數公。
天畀臧孫當有後，人遲汲直未居中。
鳳巢衮衮九文羽，鵬路摇摇萬里風。
隔坐從今幾雲母，定知周魯各元功。
次潘德久韻
作者：陳造
朝代：宋

沉沉王侯居，列屋皆妖妍。
性斧糜春葱，日詫歌舞筵。
孰知山澤儒，超然廣文氈。
野花供嫵媚，山月獻連娟。
潘郎真吾徒，常加視後鞭。
居無鮑生馬，紅粉風蓬旋。
張公爲石奴，處仲政復賢。
繼今看遠業，賤子當留年。
次王仲衡尚書韻
作者：陳造
朝代：宋

著脚功名馬絡頭，人生君所幾居州。
惟公德操朱絃直，映世冰壺白月秋。
久已短長冥尺寸，可須骯髒羨伊優。
即今千里謳謠地，贏得揮斤五鳳樓。
次王仲衡尚書鹿鳴宴韻
作者：陳造
朝代：宋

儒冠幾經秦，士貴始藝祖。
英儁承上意，不止工造語。
文風逮列聖，秀異彌博取。
即今再太平，比屋務稽古。
先生國元老，曩亦原夫舉。
倚相能丘索，吉甫允文武。
後生藉膏馥，掉臂雄藝圃。
豈伊鄶無譏，敢睨大國楚。
諸生觀國光，名欲簉龍虎。
初非意敢料，顧爲公所與。
蕙蘭侈芳筵，肴核富雕俎。
酒行不待醉，闔坐喜欲舞。
妙句韋白前，拭目嗟未睹。
豪氣倏賈餘，舉舉陵天宇。
懸知三千牘，去作虹霓吐。
我坐廣文氈，勤拙初不補。
看揮修月刃，穩送摶風羽。
傳燈知道尊，食蔗記荼苦。
明年公東歸，商衡傅巖雨。
附翼偕渠儂，遠臣觀所主。
次王尚書韻呈石湖
作者：陳造
朝代：宋

聖經三百篇，凜凜詩鼻祖。
日月懸太空，不作雕篆語。
可學不可議，仲尼親去取。
變爲屈宋騷，刻畫已愧古。
曹劉驥騄騁，沈鮑鴻鵠舉。
并稱五字雄，繩墨蓋陵武。
甫白壁萬仞，眎彼柳樊圃。
又如曹邾鄭，屏息從晉楚。
黄陳嗣前作，風壑嘯兩虎。
公生四子後，相望心相與。
溟渤無棄流，酸鹹或登俎。
取源自聖經，長袖固善舞。
清篇神所護，近句誰先睹。
鄉來儀朝行，拱揖尊帝宇。
出使辭氣振，前席情素吐。
非公任安危，衮闕幾不補。
歸來將詩壇，越笴傅之羽。
陳黄伯仲爾，胡復用心苦。
學力我枯涸，進冀濡教雨。
首肯公不疑，更用詢季主。
次王巡檢韻三首·其一
作者：陳造
朝代：宋

掐腎搜腸不自奇，細模深刻似非宜。
流傳縱便鷄林售，指擿防遭鵝腿嗤。
次王巡檢韻三首·其三
作者：陳造
朝代：宋

每愧銅盤走柘丸，忽驚檀軸卷絲闌。
真成敝帚千金享，笑喚諸雛掛壁看。
次王巡檢韻三首·其二
作者：陳造
朝代：宋

平生嘿識玩詩昌，對客揮毫底未忘。
祇恐韓陵讀碑客，誚君草草誚吾狂。
次王帥韻
作者：陳造
朝代：宋

使君觴客及公榮，慰我他時渴德深。
已爲穆生重設醴，更聞正始嗣遺音。
打圍紅袖留連舞，論檻黄花取次簪。
恰似雄邊臺上醉，回頭歲月嘆侵尋。
次王帥韻後詩呈葉教授·其一
作者：陳造
朝代：宋

業履冰壺器鏌邪，元戎韜略况儒家。
功名自昔須橫草，南北于今頼灌瓜。
村墅稻田黄罷亞，塞垣榆樹老丫叉。
爲公著意收詩稿，傳與中都萬口誇。
次王帥韻後詩呈葉教授·其二
作者：陳造
朝代：宋

功名回首負年華，梨棗諸雛未克家。
老計生涯須下澤，才非世用但匏瓜。
爲儒僅博肱三折，謀食寧羞手一叉。
青眼故人猶念此，肯持巴唱向人誇。
次玩鞭亭小詩韻·其一
作者：陳造
朝代：宋

心事即今驚白髮，世情從昔彀黄間。
竇家錦上四百字，祇道藁砧山復山。
次玩鞭亭小詩韻·其三
作者：陳造
朝代：宋

獻玉者三付身外，與馬爲二合田間。
亦知此足無人縛，政恐有文移北山。
次玩鞭亭小詩韻·其二
作者：陳造
朝代：宋

竊祿未辭官九品，歸田止欠屋三間。
著書他日藏巖穴，或繼淮南大小山。
次瓜州
作者：陳造
朝代：宋

雲曀平山塔，煙明老濞城。
客行判費日，舟泊細論程。
閘水清兼濁，潮天雨復晴。
未須歸有夢，午枕愜凉生。
次石湖送炭韻贈龔養正三首·其一
作者：陳造
朝代：宋

饑烏窘兔不謀身，君亦衣穿桂作薪。
小露化工陶鑄手，地爐分得雪中春。
次石湖送炭韻贈龔養正三首·其三
作者：陳造
朝代：宋

寒谷冰崖底著身，望晨疑寢越王薪。
今年未辦巡簷笑，急雪陰風肯貸春。
次石湖送炭韻贈龔養正三首·其二
作者：陳造
朝代：宋

廣文書案雪沾身，竈婦冰葅焮濕薪。
綵勝銀花猶拜賜，凍醅寒餠不成春。